text:
اورك سؤزي !
یازار : احمد+0 به يه ن
قيزي سئوميشدي! اونون هر زاديندان خوشي گليردي ، قيافه سيندن، باخيشيندان، رفتاريندان، فيكريندن ...
اولار بير كيلاسدا اولوردولار. بير ترم اوندا گؤز قويموشدي، قيز ائله بو ايستين ايدي. هئچ كيمه ده سؤزون دئيه بيلميردي. قيزين اؤزونه ده بير شئي دئمه ميشدي. قورخوردو ! « گئديم قيزا نه دئييم؟! دئييم سني ايستيرم؟ دئمز نيين وار؟ دئمز نه ايش گؤررسن؟ دئييم ساده جه بير اؤيرنجييه م؟ دئييم ايستيرم ائلچي گلم سنه؟ آتاسي سوروشماز دونيادان نه واريندي؟ بونلارين جوابيندا نه دئييم؟» اؤز اؤزونه بولارا فيكيرله شيردي. او هله درسين قورتارماميشدي، هله ايش تاپامماميشدي ! نئيله مه لي ايدي؟ نه جور سؤزون دئمه لي ايدي؟
ترم قوتولموشدي. بوگون سون كيلاس ايدي. گؤره سن گلن ترم ده او قيزينان بير كيلاسدا اولاجاق مي؟ گؤره سن سؤزون اونا دئيه بيله جك مي؟ نئينه سين؟
تبريزلي احمد
گؤروشلر : 0
اوچونجو هفته
یازار : احمد+0 به يه ن
دونن ايران فوتبال ليگاسيندان تبريزين تيراختور و شهرداري تيملري اويناديلار . تيراختور تيمي تبريزده، بوشهرين شاهين تيمي ايله و شهرداري دا تهراندا پيروزي تيمي ايله اويناديلار. بو هفته تبريز تيملرينين ايكيسي ده قارشيلارين اوددولار.
تيراختور تيمي « محمد حسن ابراهيمي » ووران قولونان و شهرداري تيمي « ميثم بائو » و « ووريا غفوري » ووران قوللارينان اوددي . تيراختور بو اويوندان سونرا هله ليك ده جدول ده بير دي و شهرداري دا 3 دي . بو تيملر 5 شنبه گونو زومار آيينين 3-نده بير بيري ايله تبريزده اويناياجاقلار . بو اويون گئجه ساهات 10 دا اولاجاق !
ياشاسين بوتون آذربايجان تيملري
آذربايجان تيملري ، فرق ائله مز رنگلري !
گؤروشلر : 0
بير ايل گئشدي !
یازار : احمد+0 به يه ن
سلام لار اولسون عزيز اوخوجولارا !
اول ده نئچه گون اولماديغيما گؤره من باغيشلاماليسيز ! باشيم بتر قاريشميشدي !
بيلميرم نئچه نفرين يادينا گلير ، يا نئچه نفر بيلير بو وئبلاگين ايلك يازيسي نه ايدي !
بير ايل بوندان قاباق ، مرداد آيينين 11-نده من بو وئبلاگي يولا سالديم . اوندا آرزوبلاگ سروري ده بو گونلره تاي گوجلو دييردي ! من بير اتفاق اوسته آرزوبلاگينان تانيش اولدوم ، اونون توركجه اولماسينا گؤره بير وئبلاگ آچديم اوردا ! اوندا منيم بير باشقا بلاگيم دا وار ايدي ! اوبيرسي بلاگيم فيلتر اولاندان سونرا ، بورادا آرتيق يازماقا باشلاديم ، بورانين اوبيرسي بلاگ لارينان فرقي اوندا اولدي كي ، چاليشديم بوردا يالنيز توركجه يازام ( حال بو كي اوبيرسي لرده فارسجا دا يازيرديم !). بو يولدا نئچه يولداش مني آلقيشلاديار ، نئچه نفرلر يولوما داش آتديلار و چوخلاري دانلاديلار مني . آمما من يولما ايمانيم وار ايدي و اونون آردين توتدوم !
بو بير ايل ده 160 يازي يازميشام بوردا ( هاميسين اؤزومدن يازماميشام هااا ! ) تقريباً اولور ايكي گوندن بير يازي ! چاليشميشام بو يازيلار چئشيدلي بؤلوم لرده اولسون و اوخوجولاري دردينه ديسين ! بو بلاگين يولوندا نئچه يئني يولداش تاپميشام و چوخلو بيلگي لر اله گتيرميشم ! بو يولداشلامين هاميسين دان دا تشكر ائليرم !
ايندي سيزدن ايسته ييرم منيم بو يولدا گئتماقيما بلدچي اولاسيز و مني بو يولدا يالنيز بوراخماياسيز ! ايسته ييرم گؤروش لريزينن منه اؤيرده سيز !
سيزي سئويرم
ياشاسين آذربايجان ، ياشاسين منيم ديليم
احمد تبريزلي
گؤروشلر : 0
“Tümən” “Parsi”ni üstələdi
یازار : احمد+0 به يه ن
GünAz TV: İran Mərkəzi Bankının yaydığı xəbərə əsasən, yeni pul vahidi üçün nəzərdə tutulan adların içində “Parsi”də var.
“Parsi” adının olması farsdillilər tərəfindən dəstəklənsədə, İranda yaşayan başqa millətlər tərəfindən etirazla qarşılanıb.
Fars millətçiləri həmən “Parsi” adını yeni pul vahidi kimi seçilməsini dəstəkləyib və kütləvi informasiya vasitələrində onu təbliğ etdilər. Onlar hamını internmetde keçirilən rəy sorğu saytına qatılıb və “Parsi” adının seçilməsinə səs verməyə çağırdılar.
Məhz bundan sonra Azərbaycanın milli saytları fəaliyyətə keçib və “Tümən” adını təbliğ etməyə başladılar. Onlar soydaşlarımızdan istədilər ki, sözü gedən rəy sorğu saytına üzv olub və “Tümən”i dəstəkləsinlər.
Artıq qısa müddətdə “Tümən” “Parsi”ni üstələyib. İnternet rəy sorğusunun nəticəsinə görə, Dünənə qədər iştirakçıların 43 faizi “Tümən”i 42 faizi isə “Parsi”ni seçiblər.
گؤروشلر : 0
عار
یازار : احمد+0 به يه ن
داواخانادا سيرا منه چاتيردي كي قاپي آچيليب مشه صمد ايچه ري گيريب سالام وئردي. بيزيمله قونشو اولدوغوموزا گؤره ياخينلاشيب منله گؤروشدو. اونون چوخ گربود اللري وار ايدي. ياديما گلندن بير آمريكايي بوز كاپشني وار ايدي كي هاوالارين سويوق واتي اونو گئييردي. اونون آلتينداكي يون كؤينك ده كي ياي با قيش اينينده اولاردي. باشينداكي پاپاقدان او قدر ايش چكميشدي قارا رنگلي پاپاق ماوي رنگه چئوريلميشدي. آلتينا اوچ دؤرد كره پنجه دابان سالديرديغي قوندارالار خيابان قيراغيندا كؤهنه باشماق ساتانين اليندن قورتولاندان واكس اوزونه حسرت قالميشديلار. مشه صمدين شالواري دالي قاباقدان گؤزلرين آغارديردي آمما صمدين اونو دييشمه يه هئچ قصدي يوخودو.
گؤروشلر : 0


c: text/html

text:
یازی قایدالاری
الفبا
هر دیلین اویرنمه سینه و دوزگون ایشله دیلمه سینه بیرینجی درس اونون الفباسی
دیر. ایندی لیکده آذربایجان دیلینی عرب الفباسی ایله یازیب اوخویوروق بو ایش بیزی
بیر پارا نقصانلارا روجاه ائدیر چونکی عرب دیلینین دیلیمیزده اولمایان بیر پارا
صامت لری و دیلیمیزین عرب دیلینده اولمایان بیر پارا مصوت لری واردیر مثلا عرب
دیلینین ( ز_ض_ظ_ذ) یئرینه تورک دیلینده آنجاق بیر (ز) واردیر تورک دیلینین(Ü ; Ö U ; O ;)
یئرینه عرب دیلینده آنجاق (او) گورسنیر بو اختلافلاا باخاراق عرب الفباسینین تورک
دیلینی داشیماقدا چاتیشمازلیقلاری آیدین اولور ائله بونا گوره ده بیر چوخ تورک
دیلی خالق لر اوز الفبالارین دگیشیبلر.
بوتون بونلارلا بئله بیزیم مین ایل لیک یازیلاریمیز عرب الفباسیندا اولوبو
بیزیم اوندان آیریلماغیمیز بیزی مین ایل لیک ادبیاتیمیزدان آییراجاق دی. ایرانین
اسلامی انقلابیندان دگرلی وارلیق نشریاتی طرفیندن دیلیمیزین سسلی حرفلرین گوسترمگه
عرب الفباسیندا بیر پارا اصلاحات آپاریلدی و آذربایجان یازیچی لاری عمومیتده بو
اصلاحاتی قبول ائدیب ایشلتدیلر. بیز ایسه همین اصلاحاتی نقل ائدرک یازیچی
لاریمیزدان اونلارین ایشله دیلمه سین ایسته ییریک..
سسلی حرف لر
آذربایجان دیلینین 9 سسلی حرفی واردیر بو دوققوز حرفین دوردو اینجه، بئشی
قالین دیر. سسلی حرفلره مصوت ده دئییلیر( مصوت=صائت)
اینجه حرف لر
İ ; Ü ; Ö ; Ə ; E
قالین حرف لر
I ; U ; O ; A
آذربایجان دیلینه مخصوص اولان قایدالاردان بیری بودور کی قالین مصوت ایله
باشلانان کلمه نین سونکو مصوت لرینین هامیسی قالین و اینجه مصوت ایله باشلانانینکی
لار اینجه اولمالی دیر. مثال اوچون ( آت)
و (ات) ی نظرده آلساق (آت) بیر قالین مصوتی و (ات) ین بیر اینجه مصوتی واردیر.
ایندی بو ایکی کلمه نین اوستونه آرتیریلان هر بیر اک(پسوند) اشاره قیلدیغیمیز
قایدا تابع اولاجاق دیر مثلا:
آتیم _ اتیمی _ آتدان _ آتیمیزین _ آتلاریمیزدان و ...
اتیم _ اتیمی _
اتدن _ اتیمیزین_ اتلریمیزدن و ...
دیلیمیزین بو قایداسی دیلیمیزه مخصوص اولان بیر موسیقی باغیشلاییر و
دیلداشلاریمیزین باشقا دیل لری دانیشاندا اولان لهجه لری و باشقا دیل لی لرین
دیلیمیزی دوزگون دانیشا بیلمه دیک لری ده ائله بورادان یارانیر.
بوندان علاوه دیلیمیزین مصوت لری باشقا جهت لرده ده بولونوبلر مثلا: دوداقلانان
و دوداقلانماایان. دئمک .
ü. u. ö.o مصوت لری دوداقدان و . A.E .I. Ə مصوت
لری دوداقلانمایان ساییلیرلار ( چونکی بیرینجی لری تلفظ ائدرکن دوداق بیر آز
یومورولانیر). آنجاق بو بیریسی لرده دوداقلارین نقشی یوخدور. کلمه لریمیزده بو
جهتدن بولونور. بئله کی دوداقلانان حرف ایله باشلانان کلمه نین سونکو مصوت لری ده
دوداقلانمایان اولا بیلر. مثلا: بالیق _ آرخا_ ارسین. آنجاق بو قایدا قاباقکی دئدیگیمیز
قالین_اینجه مصوت لری قایداسی کیمی عمومیتی یوخدور.
صامت لر
دیلیمیزین صامت لری یا خوسس سیز حرف لری 23 و عربه مخصوص اولان حرف لری ده
سایساق 30دور. صامت لر ایله مصوت لرین اساس فرقلری بوندادیر کی مصوت لرین سس لری
بوغازدان گلیر اونلاری تلفظ ائتمکده دیلین و دیش لرین نقشی یوخدور و یوخاریدا
اشاره اولوندوغو کیمی آنجاق دوداقلانان سسلی لرده دوداقلار بیر_بیره دگمه دن آزجا
یومورولانیر آنجاق صامت لرین تلفظ ائدیلمه سینده ذوذاقلارین و دیلین اساسی نقش لری
وار و گاهدان بورون دا رول اویناییر.
الفبامیز
|+
| نوشته شده توسط الشن در دوشنبه 1390/12/15
و ساعت 20:53

robotstxt: allowed

filter: keep


text:
اوره ییم داریخدی... ساحیلینه گئدیب ایله شرکن اونون لا دانیشماغا باشلادیم
ایچیمده کی هیجان لار جانیمی سیخدی سیخیلدیم و بیر اوووج تورپاق اولدوم.
ائله بیل بو ایرماق ایچمدن کئچیردی.او هر گونکو کیمی سوسوب لام-لام
آخیردی.اونون بوتون سیر لرینی و نئجه سولطان اولماغینی خان اولماغینی
بیلمک ایستییردیم. بیر آن ایچیمده کی هیجان لار عوصیان قادیریب چیغیردی
باغیردی :
-هئی خان آراز! سولطان آراز منه بیر آز اوزوندن دانیش! بیر سس
شیر-شیرلارین ایچیندن قوپوب گویه قالخدی. آراز دیله گلدی:-
سسله مه منی
اوره ییم یارالی دیر
نئجه دئییم؟!
ندن دئییم؟!
عومور بویو گوزوم یاشلی
بیر قانادیم یولونوب
بیر قانادیم اودلانیب دیر
من بیر قوشام یووام یوخدور
اوره ییمه ده ین اوخدور
نه اوچماغا گوجوم چاتیر نه قاچماغا
کیمسه منه قارا یاخیر:
-سن صمدی آلدین بیزدن
قارا گلسین سنین گونون-
قارالاندی منیم گونوم
قارا بالیق آغلار منده
دانلار منی:
-سن اوختایین قارانقوشون اوغورلادین.
کیمسه منی دانلادی کی:
-کورپولری سن اوچورتدون.
نئجه دوزوم بو یاشاما
نئجه دوزوم بو دانلاغا
سسله مه منی
اوره ییم یارالیدیر
نه من خانام نه ده سولطان
آغلار گوزوم زامان -زامان
کئشکه منیم یولوم بوردان کئچمه یه یدی...
کئشکه منیم یولوم بوردان کئچمه یه یدی...!!!!


text:
وطن دیلی نیوز به نقل از دورنا نیوز
یازار : اسفندیار سپهری نیا
میرزا جلیل، محمد قولو اوغلو، موللانصرالدین قزئته سی نین یارادیجی سی، ۱۸۶۹ جی میلاد ایلینده، ناخجی وان ویلایتی نین «نهرم» کندینده آنادان اولدو ، اونون آتاباباسی ذاتا” ایرانلئیدی . جلیلین باباسی حسین علی بنّا خوی لو اولاراخ ۱۹ – جو عصرین اوّلینده خوی شهریندن ناخجیوانا گئدیر و اورادا خوی لو بیر عائیله وی قیزلا ائوله نیر.
میرزا جلیل اؤز قلمی له اؤزنون شرحی – حالینده بوندان بئله کی آتا بابالاری ایرانلی دیرلار، فخر ائدرکن یازیر « من ناخجیوان شهرینده – کی آراز چایی نین ۶ فرسخ لی یی و جولفانین ۴۰ فرسخ لی یینده یئرله شیب- دونیایا گؤز آچمیشام.
من بورادا آراز و جولفا آدلارینی عمدا” آد آپاریرام. نئجه کی بللی دیر آراز چایی ایران سرحدّینده یئرله شیب و جولفادا گومروک اولاراق ایران و ناخچیوان آراسیندا یئرله شییب و من بو ایکی چایا و آوادانلیغا ایلیگی لی اولدوغوما فخر ائدیرم.نئچه سببه گؤره : بیرینجی دلیل ایسه ایران اؤلکه سی منیم آتالاریمین یوردودور و ایکینجی سی ایسه ، ایران اؤلکه سی دونیادا دینی و مذهبی مملکت آدیلا آدلانیر. بونلارا گؤره من همیشه باشی اوجا یاشاییرام و بوندان بئله کی بئله بیر قوتسال اؤلکه نین قونشولوغوندا آنادان اولموشام، همیشه شوکر ائله میشم»
میرزا جلیل آذربایجان، فارس و روسجا دیل لرینده یازیب و اوخوماغی ناخجیوان شهرینده اؤیره نیر ۱۴-۱۵ یاشیندا گورجوستانین «گوری» شهرینده اولان «دارالمعلّمین » (اؤیرتمنلر ائوی) آدلی اولان اؤیرتمن ائوینه داخیل اولور و نئچه ایلدن سونرا اوخوماقدان قورتولارکن، او شهرده اؤیرتمن لی یه مشغول اولور. سونرا ۱۹۰۴ جی ایلده تیفلیسه گئدیر و «شرق روس» قزئته سینده کی اونون سوروملو مودورو «محمدآغاشاه تختی» ایدی، یازماغا مشغول اولور.
میرزاجلیل ادبی فعالیّتینی، قیسسا ناغیل لار یازماقلا باشلاییر. او اؤز ناغیل لاریندا «پوست صاندیغی» «آنلاملی اول کندی نین»احوالی و «اوستا زینال» آدلی اولان اثرلرینده کی ۱۹۰۴- جی ایلدن اؤنجه یازیب، قافقاز موسلمانلاری نین یاشایئش و کئچینمک دورومونو تصویره چکیب.
«ایران دا آزادلیق ناغیل لاری»، «ساققلالی اوشاق»، «قوربانعلی به ی و اؤلولر کومئدی لری»، «آنامین کیتابی»، «دلیلر توپلانتی سی» و سونرالار «موللا نصرالدّین» قزئته سی اونون ابدی یاشار و هونری اثرلری دیر. خوصوصی له اونون «قوربانعلی به ی و اؤلولر کومئدی لری» دونیانین ان کیلاسیک اثرلریندن سایئلیر و بو اثر «تارتوف مولیر» و «بازرس گوگول» لا برابر اولابیلر .
میرزا جلیل – ین ایکینجی یازیچی لیق دؤورانی نی «موللا نصرالددین» قزئته سی نین یاییلماسی لا باشلانیر. او ایران شاهی، عوثمانلی سولطانی، بخارا امیرلی یی و آیری بؤیوک باش اوغرولار و تالانچی لار لا موباریزه یه ال وورور. هابئله دونیانین ایستئعمار و ایستیثمار و ظولم ایله اولان قانون وعنعنه لر و مذهبده اولان خورافه لر له موباریزه آپاریردی و اؤزو دییه رکن، «یارالاری سوکوردو»، «ضیدّ لری گؤستریردی»، «پرده لری یوخاری یا قاوزایئردی» و بدبخت و هونرسیز و دالی قالمیش خالقا دئییردی «ایه ر سیز اینسان اولسایدینیز، ایه ر قئیرت و شوعورونوز اولسایدی، هانکی بیر ظالیم جورئت ائدردی، سیزین اینسانی حوقوقونوزا ال اوزادا؟»
موللا نصرالدّین ائله بیر سوشیالی و دؤورانی آرزو ائدیردی کی اوندا «وارلی و وارسیز، آغا و دیلنچی» حوقوق و ایختیار ساحه سینده بیرجه و برابر اولالار. بیر حاکیمیّت عرصه یه گه له کی آزادلیق اوصولونو اعلان و اؤلدوره وی و شیدّتلی قانونون یاراتماق عوضینه ، مولک و یئرلری اکینچی لر و ایشچی لر آراسیندا بؤله، ایشچی لری و کندلی لری، دؤولت ایشلرینده دخالت وئره و تام ایشلری، شورا واسیطه سی و مشورت له ایداره ائده»
میرزا جلیل موللانصرالدّین – ین ایلک نومره سینده اوخوجولارا بئله دئییر : «ای موسلمان قارداشلاریم، او زامان کی مندن گولمه لی سؤزلری ائشیتدینیز و آغزینزی گؤیه آچیب گؤزلری نیزی یومدوز و قاه قاه گولدوز و بوگولمک اثرینده گؤزونوزون یاشینی دسمال لا سیلدینیز و شیطانا لعنت گؤندردینیز، گومان ائتمه یین کی موللانصرالدّینه گولورسوز و … آی منیم موسلمان قارداشلاریم، ایه ر ایستیه ییر سینیز بیله سیز کیمه گولورسوز ، آینانی الینیزه آلین و اؤز موبارک چؤهره نیزه باخین ….»
آمما او کس لرکی اؤز پیس چؤهره لرین بو قزئته نین آیدین آیناسیندا گؤروردولر، تنبیه اولماق عوضینه، او قزئته نین یازیچیلار ضیدّینه چالیشیب و بویولدا تزارین سانسور ائدن حاکیمیّتی و فئودالین قاراباخیش نیرولاری ال- آیاغا دوشور دولر.
موللا نصرالدّین ، قزئته سی نین چوخلو نومره لرینده ، دونیا نین امین لیق، گؤزل، یام یاشیل، اوجا ذیروه لی داغلار و آزادیاشایئش لی شکلین ده تصویره چکیب و بوشکیل ده پارلاق وآلوولو گونش، اوخوجولارا گولومسه نیر.
بوقزئته نین اوستون اولماق سببی نین بیری سی بودورکی «عظیم عظیم زاده» نین گؤزل کاریکاتورلاری درج اولونوردو و ایکینجی سی ایسه «میرزا علی اکبر طاهیرزاده صابر» آذربایجانین مؤحتشم و قوجامان شاعیرین تنقیدلی و عینی زامان دا گولمه لی شعرلری ده درج اولونوردو.
میرزا جلیل محمد قولی زاده ۱۹۳۲ جی ایلده بیر ریوایته گؤره ژانویه نین ۵- جی و آیری ریوایته گؤره ژانویه نین ۱۴- جو گونونده فانی دونیادان کؤچور. اونون روحو شاد و قبری نورلا دولو اولسون.
میرزا جلیل محمد قلی زاده نین حیاتینا قیسسا بیر باخیش تاریخ گؤزو ایله:
۱۸۶۹- جی ایلده ناخجیوانین «نهرم» کندینده دونیایا گلیر. ۱۸۸۲ – جی ایلده گورجوستانین «قوری» شهرینده اؤیرتمن لر ائوینه داخیل اولور. ۱۸۸۷- جی ایلده اؤیرتمن لی یی قورتاریر و «اولوخانلی» کندینده اؤیرتمن اولور. ۱۸۹۰- جی ایلده ایلک اثرین «چای دستگاهی» نومایش نامه سین یارادیر. ۱۸۹۰ تا ۱۸۹۸ ایله دک نهرم کندینده یاشایئر «کیشمیش اویونو» نومایش نامه سین و « آنلاملی اول کند» ین حیکایه سین او کندده یازیر. ۱۸۹۷- جی ایلده اؤیرتمن لیکدن ال گؤتورور و ناخچیوانین دؤولتی دایره لرینده ایشه مشغول اولور. ۱۹۰۱ جی ایلده اونون یازی لاری روس جا یاییلان «قافقاز» و «قاسپی» قزئته لرینده درج اولونور. ۱۹۰۳- جوایلده «اوغوروس» قزئته نین باش کاتیبی اولور. ۱۹۰۵- جی ایلده «اوغوروس» قزئته سی باغلاناندان سونرا تیفلیس ده یاییلان دئموکراتیک «اینتباه» و «ووزراژدینه» قزئته لرین ایسلامی بخشینده مودور عونوانی ایله فعالیّت اندیر و سونرا «عؤمرفاییق نعمان زاده» گورجوستان قارا پاپاق لارینین بؤیوک و شؤهرت لی یازیچی سی ایله «غیرت» مطبعه سین تاسیس ائدیر. ۱۹۰۶- جی ایلده، «موللا نصرالدین» قزئته سینی نشر ائدیر. ۱۹۰۶ تا ۱۹۲۰ جی ایله دک «قوربانعلی به ی» «ایراندا آزادلیق»، «اوستا زینال» «نیگرانچیلیق» کیتاب لارین و هابئله «اؤلولر»، «آنامین کیتابی» و آیری نومایئش نامه لری یارادیر. ۱۹۲۰- جی ایلده تبریزه گئدیر و «موللا نصرالدین» درگی سین نشر ائدیر. ۱۹۲۱- جی ایلده کی «شیخ محمد خیاوانی» شهید اولور، باکی یا گئدیر و اورادا «موللانصرالدین درگی سین» ته زه بیر شکیل ده یاییر. ۱۹۳۲- جی ایلین ژانویه آیی نین ۱۴ جوگونونده باکی دا وفات ائدیر.


text:
پئشهلری ایله تانینان اورمیهلیلر
معمار حنیفه
یازار: حسین واحدی
معمارلیق آدی ایله آد چیخاردان رحمتلیک حنیفه امیری 1307/09/03 ده تبریزده دونیایا گؤز آچسادا گنج چاغلاریندا اورمویا کؤچوب بو شهرده چالیشماغا باشلاییبدیر. دایانمادان چالیشان حنیفه عؤمرونون اوشاقلیق چاغلاریندا اوروسون ایشغالیندا تجروبه ائتمیشدیر. اؤزونون اوشاقلارینا سؤیلهدیگینه گؤره روسلار ایران آذربایجانینا قوشون چکدیکلری زامان, حنیفه آدینی چتینلیک چکرک قانیفه سسلهیرمیشلر. اونون اتاسی قیشین سویوغوندا کولکده اؤلندن سونرا باجی-قارداشلاری ساخلاماق ایسه بونلا بؤیوک قارداشینین بویونونا دوشر.
حنیفه, اورمویا گلدیکدن سونرا، چکدیگی زحمتلردن نتیجه آلاراق آدلی-سانلی معمار اولوب مالی دورومو ایسه یاخشیلاشیر. اؤز ایشچیلرینه زامانیندان آرتیق حاق وئرن حنیفه، بوتون ایشچیلرین اورهیینی اله گتیریر.]]>
آشیقلیق سئوگیسی ایله یاشایان گنج
یازان: حسین واحدی
هر اینسانین یاشامیندا بیر پارا شئیلر اؤنملی اولوب، او اینسانی حیاتدا ساخلاماغا، عشق ایله یاشاماغا داها مارقلی ائدیر. اینسانلارین بعضیلرینین ان اؤنملی حیات مسئلهسی وطن اولوب، اونلاری یاشادان، .طن عشقی اولور. بئله اینسانلار عؤمورلرینین چوخونو بو یولدا قویورلار. بیرى وطنه دوکتور اولار، بیری ایشچی، بیر یازیچی و... . هر حالدا هر بیریسی اؤز یئرلرینده وطنه قوللوق ائدیرلر.
بو اینسانلاردان بیری ده قوشاچایلی کؤکنلی، اورمودا دوغولموش احمد اسدی جنابلاریدیر. آتا-آناسینا خلف اؤولاد اولان احمد، 1367جی گونش ایلینده یاشما گولومسهییب، دونیایا گؤز آچیبدیر. اورمیهنین آدلیم شاعیر ایله یازیچیلاریندان بیرى اولان بهرام اسدینین یگانه اوغلو اولان احمد، بیر بویا باشا چاتدیقجا اتاسی ایله بیرگه ادبیاتا، آشیق موسیقیسینه و شعره علاقه باغلاییر. او 1390جی ایلده دوغال قایناقلار قولوندا لیسانسینی بیتیرمکله بیرگه ادبیاتیمیزا ایکی عنوان کیتاب دا پاى وئریر. "آتالار سؤزو" توپلوسو ایله تورک شاعیری ناظیم حیکمتین "قیز جوجوغو" آدلی شعرلری اونون چاپ ائتدیگی کیتابلاردیر.]]>
موتلو یاشاماق
حاضیرلایان: حسین واحدی
دونیایا بیر یول گلمیشیک. بیر یولدا گئدهجهییک. بیر یوللوق دونیادا یاشاماغین دادین چیخارتمالیییق. یاشاماغین دادی نه دردیمیزه دهیهجک، بیلمیرم. یاشاماق دادی نه داددا اولاجاغیندا بیلمیرم. دادلارین داماقلاردا فرقلی دادیزماقلارینا گؤره، دادلارین نه داددا اولدوقلارینی دا دئیهنمیرم. منیم آجیم، باشقاسینین شیرینی، شوروم تورشو اولور. بیری آجیدان داد آلیر، بیری شیریندن، بیری شوردان داد آلیر، بیری تورشدان.
دادلار یوخاریدا اوخودوقلاریمیزلا قورتارمیر. هردن اینسانلار HIV دادی وئریرلر. دیندیریرسن HIVلیییرلار. گلیب، گئدنی HIVسیزقویمورلار. هردن ده یئرلرینده اوینویورلار. دونیانین دادینی چیخاردانلارین اؤزلرینین یئرلری وار (بئلهلرین هله گؤرمهمیشم، باشقالارینین آغیزیندان ائشتمیشم، اؤزلرینی اؤزگهلرین یئرنده گؤرمک ایستهینلردن ائشیتمیشم).
یاشاییشدان داد آلماق، ایستهدیییمیز کیمی یاشاماقدان آلینا بیلر. هر بیر ایستهیین سینیرلاندیغینی نظره آلساق، هر کس ایستهدیگی کیمی یاشایا بیلمهیهجک. آما هردن سینیرلانان سینیرلاری آشیب، یاشایان کیمسهلر موتلو (خوشبخت) یاشایانلار اولورلار. اونلاری بیر شئیلر سینیرلاندیرماغینا باخمایاراق، سینیرلاری پوزوب یاشاییرلار. یا دا اؤزلری سینیرسیزلیقلارینی سینیرلاندیریرلار. داها دوغروسو بیچیلیب، آلیشقان دوروملاری دهییشدیریرلر.
هردن
گؤرورسن، قورخو اینسانی ائله سینیرلاندیریر کی چیغیرماغی، آغلاماغی گلن زامان،
اؤزونه بئله چیغیرانمیر، آغلایانمیر. دال با دال اوتقونورلار، هردن چیغیریق
اودورلار، هردن آغلاماق. چیغیریب، آغلایان دوروما دوشنده، گؤیوللاری گولمک ایستهینده
گولنمیرلر. بئله بیر دوروملاردان قورتولا بیلنلری من خوشبخت آدلاندیرا بیلهرم. خوشبخت
یاشاماق اؤزوموزه، یان-یؤورهمیزه، چئورهمیزه یاشاییب، سینیرلارلا، سینیرسیزلیقلاردان
قورتولماق نظره گلیر.
یاخشی حیکایهنی نئجه یازمالیییق؟
حاضیرلایان: حسین واحدی
سیزلره 1962- جی ایلده ادبیات اوزره نوبئل موکافاتینا لاییق گؤرولموش مشهور آمئریکا یازیچیسی "جون ایستئینبئک"ین* یازیچی اولماق ایستهینلره و یئنی باشلایانلارا مصلحتلرینی چاتدیریریق.
"سئوگیلی یازیچی دوستوم:
ایستانفوردداکی حیکایه یازما کورسونا قاتیلماغیمین اوستوندن چوخ اوزون زامان کئچمهسینه باخمایاراق، او زامانکی تجروبمله چوخ یاخشی خاطیرلاییرام. گؤزلریم پارلاییردی و گؤزل حیکایه یازماغین گیزلی فورمولونو اؤیرنمک اوچون اؤزومو حاضیرلامیشدیم. بو یانیلما [خطا] چوخ قیسا سوردو . بیزه دئییلنه گؤره یاخشی بیر حیکایه یازماق اوچون یالنیز بیر یول وار ایدی: او دا یاخشی بیر حیکایه یازماق. حیکایهنین نئجه یازیلدیغینی گؤرمهنین ائشیگینده، یاخشی بیر حیکایه یازماق آنجاق یازیلدیقدان سونرا آیدین اولا بیلر. بیزه سؤیلدیکلرینه گؤره حیکایه یازماق ان چتین بیر مسئله ایدی. بو ادعالارینا اثبات اولاراق دا دونیادا چوخ آز گؤزل حکایه اولماسینی گؤستریردیلر.
بیزه دئییلن ایلک قایدا چوخ ساده ایدی: تأثیر ائدیجی بیر حیکایه، یازاردان اوخوجویا بیر شئیلر اؤتورمهلی [انتقال وئرمهلی] و بو اؤتورمهلر [انتقاللار] حیکایهنین موکممللیک اؤلچوسو اولمالی ایدی. بونون ائشیگینده بیر قایدا یوخ ایدی. بیر حیکایه تأثیر ائدیجی اولدوغو مدتجه هر هانسی بیر شئی حاقیندا اولا بیلر و هر هانسی بیر تئکنیکی یا دا معناسی اولا بیلر. بو قایدانین بیر آلت باشلیغی اولاراق، بیر یازارین نه دئمک ایستدیگینی یعنی نه حاقیندا دانیشدیغینی بیلمهسی واجیبدیر. نمونه اولاراق، حیکایهمیزین اؤزونو بیر جملهیه قدر آزالتماغا چالیشارکن، اونو اوچ-آلتی یا دا 10 مین سؤزه قدر گئنیشلندیرهجک قدر یاخشی بیلمهلیگیک.]]>
تیرپانچی قربانعلی
یازار: حسین واحدی
ائشیکدن ائوه یئتیشیب بیر چای ایچمک ایستهییردی. ائوده هئچ کیم اولمادیغی اوچون یورغون-آرغین اؤزونه چای قویمالی ایدی.
ساعات یای آخشامی 20نی گؤستهریردی. آروادلا اوشاقلار آلیش- وئریشه گئتمیشدیلر. چای حاضیر اولاندان سونرا چایینی ایچیب بیر دورمک یاوان چؤرک یئییب باشینی یئره قویوب یاتدی.
ساعات گئجه 22:12ده. آروادلا اوشاقلار یئنی آلمیش ماشینلا آلیشوئریش له گزمکدن سونرا ائوه چاتدیلار. قارینی کاباب لا باسدیرمیشدیلار.
آرواد بیرآزدان اوتاقدا یاتماغا گئتدی. کیچیک اوغلان ایسه بیرآز تازا آلدیغی اویونجاقلار لا اویناییب یاتدی. 20 یاشینداکی اوغلان ایسه رئسیوری آچیب باخماغا باشلادی.
سحرچاغی، هرگون ساعات صوبح آلتییا قورولان ساعاتین زنگی ایله قوربانعلی یوخودان اویانیب سویودوجودان ایکی- اوچ خورما گؤتوروب چؤرک آراسینا قویوب ائودن ائشیگه چیخدی. چوخراق یول گئدن دن سونرا دایاندی. تلهسیک ائوه ساری قاییتدی.
تیرپان قاپینین آرخاسیندا قالمیشدی، تیرپانی گؤتوروب پیادا فهله مئیدانینا ساری یئنه یولا دوشدو.
او هر دفعه تازا ایش تاپماق اوچون 6:30 دا ائودن چیخیب پیادا فهله مئیدانینا گئدیردی. نئچه گونلوک ایش اولاندا ایسه ساعات 7:30دا یولا دوشردی.
بیر هفته ایدی 10 میلیون تومن وام گؤتوروب گنج اوغلونا ماشین آلمیشدی. سندین ایسه اونون آدینا یازدیرمیشدی.
قوربانعلی 47 یاشیندا ایدی. او بو یاشا قدر هئچ واخت سینمایا گئتمهمیشدی. گزمهیه چیخمامیشدی. ایسته دیگی پالتاری آلمامیشدی. سئودیگی قیدانی[غذانی] یئمهمیشدی. ائودن ائشیکده آجیخاندا بیرزاد آلیب قارینینی دویوزدورمامیشدی. او هئچ واخت سئویلمهمیشدی. او هله ده تیرپان لا، کرپیچ له سیمان لا قارداش ایدی.
یایدا یونجا بیچردی، آلاق ائدیب بئل ووراردی، قیش دا ایسه یتکینتی ایشلرینده چالیشاردی. او ماشین آلمامیشدان اؤنجه چوخ یئره پیادا گئدردی.
ساعات 9- و گؤستهریردی. قوربانعلی اوزاق دوشموش بیر کندده بوغدا بیچیردی.
ائوده رئسیوئر هله ده آچیق ایدی. 20 یاشیندا اولان اوغلو تلویزیونا باخا- باخا درین یوخویا باتمیشدی. آرواد ایسه یاتاق دان آیریلا بیلمهییردی. گونش هلهده قوربانعلینی تومارلاییردی.]]>
سیچانلار
یازار: حسین واحدی
اوقیانوسون اوزاغا دوشموش آدالارینین بیریندن کؤچوب اینسانلارین یوردونا گلدیلر، گیزلیجه. بیرگون گئجه شهرلره، کندلره تؤکولوب هرنهیی تالادیلار. بوغدالاری، چؤرکلری، سولاری، ائولری، اکینلری، خالچالاری، هرنهیی. بیر اوشاغین الینده اولان یاوانلیغی دا تالادیلار، سیچانلار.
گئتدیکجه هر یانی آلدیلار، هریانی. هر یئری اؤزلرینین کی بیلیب، دئدیلرگئتمهلیدیرلر، اینسانلار.
بیرگون گئجه، قیشین ان اوزون گئجهسی، لاپ او سویوق اولان زامان، بیر اینسان نئچه واخت بوندان اؤنجه، سیچانلاردان گیزلیجه قاییردیغی توزاقدا، - یئر آلتی دا، دییرمانین یانینا قویموشدو- بیر سیچانی توتدو!]]>
آج قارین
یازار: حسین واحدی
آجیندان اللری اسیم-اسیم اسیردی. یاغیش آلتیندا بازار آغزیندا دایانیب آج-آج گلیب- گئدهنه باخیردی. آجلیق باغیرساقلارینی کسیردی. اؤزون ساخلایانمادی. یاغیش دامجیلارینا آمان وئرمهدی. او قدر یاغیش ایچدی بولودلار قورودولار. بئش- آلتی آددیم سولوندا بیر قوجا کیشی پاتداق ساتیردی. یاواش – یاواش اونا ساری گئدیب یانیندا دایاندی. سونرا تلهسیک پاتداقلارین هامیسینی یئییب قورتاردی. قوجا کیشی هوروت- هوروت اونا باخیردی، آنجاق الیندن بیر ایش گلمیردی.
آج آدام یئنه دویمادی. دلیجه قاچمایا باشلادی، یولو اوسته هر کیمسهنین هرنه حاققی وار ایدی یئدی. چوخلو یول گئدندن سونرا قویون کؤرپوسونون یانیندا دایاندی.
باشینی ساغا-سولا چئویریب بویان-اویانا باخدی. گؤزلری هرنهیی یاوانلیق گؤروردو. الینی اوزالدیب اورادا اولان ان اوجا تیکینتینی آغزینا تیخدی. بونو یئمکله داها آجیقدی. او بیری آپارتمانلاری دا یئدی. آما یئنه دویمادی. آرتیق هرکیم و هرنه یانیندان کئچیردی توتوب یئییردی. نئچه ساعاتدان سونرا شهرده هئچزاد قالمادی. شهر چؤله دؤنموشدو.
گئت- گئده جانی سیسقالاشیردی. یئدیکجه داها چوخ آجیخیردی.
آرتیق یئر اوزونده هرنهیی یئییب قورتاردی. گؤیه ساری باخدی. گؤیده اوچان قوشلارادا آمان وئرمهدی. داها سونرا بولودلاری اوددو. آیی، اولدوزلاری و سونرا گونشی قارنینا دولدوردو. آج آدامین باریساقلاری آجیندان سس سالمایا باشلادیلار. بیرآز فیکیرلشدی و سونرا زامانادا رحم ائتمهییب دورمکلهدی.
یاواش- یاواش آجیندان یئره سرهلهندی. گؤزونه هئچ نه دیمیردی. پالتار باشماغینی چیخاردیب اونلاریدا یئمهیه باشلادی. لوت قالدی. اؤزونه تاماهی گئتدی. بالا- بالا آجیندان اؤزونو یئمهیه باشلادی. بارماقلار، بالدیرلار، دیزلرینه یئتیشنده آجلیق اونا آمان وئرمهییب آجیندان اؤلدو.]]>
کؤرپهلرده یوخو رئژیمی ساغلام اینکیشافین آچاریدیر
حاضیرلایان: حسن واحدی
کؤرپه [نوزاد] بؤیودن عائلهلرین یاشادیغی ان اهمیتلی چتینلیكلردن بیری، کؤرپهلرینین اوزون مدت قایدایا دوشمهین گئجه یوخولاریدیر. دیلیمیزه یئرلشن "کؤرپهلر کیمی یاتماق" دئییمینه قارشی، کؤرپهلرین درین و کسیلمز بیر گئجه یوخوسونا گئتمهلری آنا-آتالار اوچون چوخ واخت خیالدان او طرفه کئچمیر.
اوشاق ساعت 22.00 'ده ان درین یوخوسوندا اولمالیدیر!
اوشاقلارین یوخویا اولان احتیاجلاری و یوخو مدتلری بؤیومه دؤورلرینه گؤره دییشر. یئنی دوغولان دؤور، ان چوخ یوخویا احتیاجی اولان دؤوردور. یئنی دوغولان کؤرپهنین یوخوسو 18-20 ساعتا قدر چاتا بیلر. بؤیودوکجه قاوراما حیسسی اینکیشاف ائدن اوشاغین، یوخو مدتی ده قیسالاجاقتیر. بؤیومه هورمونو ساعت 22.00 اطرافیندا ان یوکسک سویهلره چاتاجاق. بو سببله اوشاق هانسی یاشدا اولورسا اولسون، بو ساعتلاردا درین یوخودا اولمالیدیر.]]>
یازار: حسین واحدی
- اوچ مین بازار
آغزی...
- ایلهش...
- ماشین دا دوشمور... آلللاه سیزین ایشینیزی دوز
گتیرسین ...
- ساغ اولون ...
- باشینیزی ندن دسمال لا باغلاییبسیز؟
- یامان آغریییر...
- احتمالا میقرئن دی... یئتیشدیز ائوه رنگلی چای
دملهییب ایچینه زنجفیل تؤکون ایچین، سونرادا یاتین صوبحه توختایار...
- چوخ پس آغریییر...
- البته اولا بیلر سینوزیت اولسون... اوندادا
یئتیشدیز ائوه بیر آز یارپیز دملهیین 2-3 ایستکان ایچندن سونرا یورقانی باشینیزا
چکین دینجهلین.
- صوبحدن اؤلورم... آمما بورجلویام... گرک ایشلهیم...
- آهان یادیما دوشدو... بازار آغزیندان... تورش لیمو
آلین ایکی- اوچ گون سویون سیخین بیر لیوان سویا بیر قاشیق بال ایله ایچین...
- آی کیشی منه ایکی گوندو سویوق دییب باش آغریم
اوندان دی...
- بس اوندا بو ایکی سویوق دیمه حببینی ساخلایین
اینشاا... توختارسیز...
- جناب سیز دوکتورسونوز؟
- یوخ!... نئجه؟!
- بیتکی داوالاردان باشینیز چیخیر؟
- یوخ... نئجه؟!
داوا- درمان لا ایلگیسی اولان دؤورهسی کئچیردیبسینیز؟
- یوخ نئجه؟
- داواچیسیز؟
- یوخ... ندن سوروشورسونوز؟
- هئچ... یئتیشدیک... دوشه بیلیرسینیز...
]]>
گلوریا کمپتون*
نه زامان شخصیتلرین حیکایهده دانیشمالاری گرکلیدیر؟ نه دئسینلر؟ نه دئمهسینلر؟ نئجه دئسینلر؟ دانیشیقلا نئجه ائتمک اولار شخصیتلرین هوسین اوزه چیخاردیب همده تانیملاما[شخصیت پردازی] ایله، اوخوجو اونلا جانداشلیق[همدلی] حسی تاپسین؟ نئجه کاراکتئرلرین دانیشیقلاری بحرانلا آسلانیشی حیکایهده چوخالدا بیلهریک؟
نئجه دانیشیقلاری حیکایه، روایت و حادثهلری ایله بیرلشدیره بیلهریک؟
نئجه حیکایهده یئرله زامان بیلگیلرینی دانیشیقلاردا آچیقلایا بیلهریک؟
بو چئشید[نوع] سؤاللارا، خانیم کمپتون چالیشیب “دانیشیق” [دییالوق] آدلی اؤز کیتابیندا اوخوجولار اوچون ایضاح گتیرسین. یازیچینین باخیشی ایله حیکایهده دانیشیق یازما، چوخ دا چتین ایش دئییل، آما بیز اونو چتینلشدیریریک. او بو کیتابدا چالیشیب دانیشمانی اوخوجویا چوخ راحت و طبیعی صورتده آچیقلاسین، نفس چکمهیه تای.
دئمک بیز نفس چکنده فکر ائدیب سونرا نفس چکیریکمی؟ بو ایش اوچون کاراکتئرلرین دریسینه کئچیب اونلارلا بیر اولماق لازیمدیر. یازیچی توصیه ائدیر، دانیشیق یازما سیزه راحات اولسون دئیه، بئله دوشونون، بو ایش سیزه بیرجور باش قاتمادیر.]]>


text:
چؤلو،گولوستان ائدن چینلیلر!
چینلی آراشدیرماجیلار،یاریم قوراق(نیمه خشک) بؤلگهلره، باکتری سپهلهمکله چؤللهشمه (بیابان زایی) سورهجینی دایندیردیلار، بواوزدن اون ایل موددتینده جانلی یئتهنکلی گؤیهرنتی اورتوک قاتلارینی اورهتدیلر.چین اؤلکهسینین قوزئی سینیرلاری، بیر سوسوز وبارسیز چؤله دؤنمکدهدیر. چینلیلر،قوما بورونموش چوللری، گولوستانا چئویرمک اوچون باکتریلری قوللاناراق چؤلو، گولوستان ائتمک ایستهییرلر. “نیوساینتیست”ین وئردیگی بیلگیلره(معلومات) گؤره،چینده، چؤللهشمه سورهجی سورعتله ایرهلی گئدیر،حیوانجیلیق سورهلرین حددن آرتیق اوتارماقلاری،یئرین “کریپتوبیوتیک” قاتینی آرادان قالدیریر. دئمهلیدیر،کریپتوبیوتیک قاتی، قوم و توزپراغی ،یئره باغلار، بواوزدن بو قات آرادان قالدیریلسا؛قوم و توپراقلار یئر اوزهریندن آیریلاراق،اینسان یاشامینی تحلوکهیه(خطر) سالیر. قوم فیرتینالری، شهرلری قوملا بورویهرک، اینسانلارین یاشامینی چتینلیگه سالیر.داواملی و دایاناقلی(مقاوم) اوت علفین اکیمی ایسه(نیز) چؤللهشمه سورهجینه، کئچیجی(موقت) قارشی اولا بیلر، اما یئل یئنهده،توز توپراغی داشییا بیلر بواوزدن؛ چینلی آراشدیرماجیلار(محقق)؛ بیر یئنی ایشه قوللاناراق چوللرینی، گولوستان ائدیرلر.اونلار،فوتوسنتز ائلهین سیانوباکترلری قوملو یئرلره سپهلهییرلر.سیانو باکترلر،اکیلمهز یئرلرده چوخالا بیلرلر.دئمهلیدیر سیانو باکترلر، سو قیراغیندا یاشایارلار اما،چؤللرین قوم اوزهرینده ایسه بیر یاپیشقان قاتی یاراداراق، قوم وتوز توپراغین داغیلماسینی آلیر. سیانوباکترلر،فوتوسنتز یولویلا انرژیلرینی گونش ایشیغیندان الده ائدیرلر، اوز وئرمیش تپکیمهده(واکنش)کربونو، آتموسفردن آلیر بئلهلیکله توپراغی اورهدن (مولد)بیر قاتا چئویرمک اوچون لازیم اولان آلی مواددی توپراغا وئریلینیر.دئمهلیدیر چینلی آراشدیرماجیلارین قوللاندیغی یولدا،سیانو باکترلرله زنگین اولان قوملار و اوت علفلر ،۸ایلدن سونرا؛بیتکینین(گیاه) بؤیومهسینی تحریک ائدن بیر قاتین یارانماسینا ندن اولوب. بئلهلیکله گؤی گؤیهرنتینین بؤیومهسی اوچون بیر قوروجو کیمی عمل ائدیر.چین، دئدیگیمز یولا قوللاناراق چؤللهشمه سورهجین قارشیسینه آلماق ایستهییر .


text:
فروردین ۱۳۹۳
- حسنلی تپهسی
- تریز(TRIZ) نهدیر؟
- گوگل؛قوللانیجیلارین ایطلاعاتینین چالینماماسی اوچون گوگلی کودلایاجاق
- موتورولا و ال.جی یئنی عاغیللی ساعاتلاری تقدیم ائتدیلر
- شیرین تورکجه ده بیر نئچه لای-لای
- بایرامدا نئجه یئیک و ایچک
- حسین جباروند دونیاسینی دگیشدی
- اؤلکهنین رسمی ساعاتی بیر ساعات قاباغا چکیلهجک
- یئنی ایلینیز موبارک اولسون
- دونیانین ان قورخونج آغریسی، میقرئندن نئجه قورتولمالی؟
- اورمونون توی سسی
- Galaxy S 5 دوغوردان سو کئچیریلمهز دیر!
بهمن ۱۳۹۲
- گؤزو آلدادان حووض!
- تهراندا شکیللری دوواردا اولان ماشینلاری؛ تبریزین خیاوانلاریندا گؤره بیلرسینیز!
- آلمانی قایبقلی یوخسا قابیقسیز یئیهک!
- یئل، تهرانین هاواسینی جانلاندیردی
- نکسوس۵،سککیز رنگده عرضه اولاجاق
- Shutdownسورعتینیزی چوخالدین!
- جینسسل یاخینلیق، ار و آروادین هوشونو آرتار!
- اوشاقلاردا تمیزلیک
- CES 2014سرگیسینه گؤرسل باخیش
- یئرکورهنین،اوزایدان(فضا)چکیلمیش شکیللری
- چؤلو،گولوستان ائدن چینلیلر!
- اردبیل بؤیوک شهری ایشقلاندی
- Acer،یئنی تبلتیندن پرده گؤتوردو
- تهران اوستانین موخابیراتی عوذر ایستهدی
- تورک قهوهسی ندن فرقیلیدیر
- آفرود سوروجولوک یاریشی،گوگاندا کئچیریلدی
- الکترونیک ایلنجه آراجلاری
- پورشه پانامرا،تبریزده اوت توتوب یاندی+شکیل
- یوتیوبون ان یاخشی کلیپلری تانیتیلدی
دی ۱۳۹۲
- دوکتورنجفی؛آیسان،آلیش وئریش،ایلنجه دینجلمه مرکزیندن گؤروش ائتدی
- چؤرهگی نئجه ساخلامالیییق!
- اینستاگرامین فیلتری قالدیریلدی
- اینترنت سورعتینیزی نئچه کیلیکله چوخالدین
- اوشاقلارین دیشلرینی نئجه قورویاق
- مشقلرینی آیپدده یازان اوشاقلار
- ۲۰۱۳ون ان اوستون اسمارت فونلاری
- کؤکلوک،اسپرم کیفیتینی آزالدار
- تبریز اوخوللاری ساباح تعطیل اولدو
- قاردان آدام فستیوالی تبریزده کئچیریلدی
- اینترنت؛ مازندران بیرینجی، تهران ایکینجی!
- نشنال جئوگرافیگین قازانانلاری تانیندی!
- کله پاچا بسین(مغذی) اما کولوستورولدان دولو
- اهر تیترهدی
- ان چوخ آختاریلان سؤزجوکلر و قونولار!
- بوشانما یوزدهسی آرتیر یوخسا آزالیر
- چین،اوزای گمیسینی آیدا ائندیردی
- دری قورولوغو!
- دونیانین ان اوستون موبایلی!
- مودرن زووولداق!
- “اوزگون لایک” یاخین گلهجکده
- “گوگل گلس” یوخسا طیببی گؤزلوک
- +++ مثبت دوشونمهلیییک
- قارلی اردبیلدن نئچه شکیل
- نلسون ماندلا دونیاسینی دگیشدی
- آندروید یوخسا آیفون!
- هئیکللی تبریزیم
- ایدز جورم دئییل،یالنیز بیر خستهلیکدیر
- ۴آیلیق سئوگی!
- کونسرو ،اؤلدوروجو اورونده اولا بیلر!
آذر ۱۳۹۲
- دونیانین ان باهالی کیتابی ساتیلدی
- قاری کؤرپو ایشیقلاندی
- لومیا۵۲۵ رسمی اولاراق تانیتیلدی
- گوگل،۲۰۰میلیون لینکی قالدیردی!
- بیلگی سایار آراجلارین قیمتی ۱۵فاییز ائنیب
- گجیل قاپیسی جانلاندی!
- اسکی نسیل ساغلام ایدی؛یوخسا ایندیکیلر
- یاشیل چئورهنین یئری یامان بوشدی!
- ایرانلیلارین نئچه فاییزی؛ Dial-upسیستئمینه قوللانیرلار
- نوکیانین فبلتیده بازارا گلدی!
- اینستاگرام، ویندوز۸ اوچون یایینلاندی
- بورون بؤیوکلوگونون ندنی!
- شکیلینیزی،کاریکاتورا دؤنوشدورون
- playstation4 رکورد قیردی!
- چولاق توسباغا
- لامبورگینیCabreraنین،ایلک شکیلی یایینلاندی
- سامسونگ،اپل،فیسبوک ثانیهده نئچه قازانیرلار!؟
- ایشیقلی تبریزیم
- باداما سلام وئرمهلیییک!
- قاسیرغا سونراسی!
- Moto Gموبایلی،۱۷۹دولارلیق اسمارتفون
- قان کؤچورمه سازمانین قان اورونلری آزالیب!
- آندروید کیتکت،۸وNEXUS7تبلتلری اوچون یایینلاندی
- احسان یوخسا سرطان
- تبریزین گؤرمهلی یئرلری،دووار اوزهرینده
- تهرانین هاواسی عادی وساغلام دوروما قاییتدی اما اوخوللار تعطیلدیلر
- فیرتینا،۱۰میندن آرتیق اینسانین اؤلومونه ندن اولوب
- اولمپیک مشعلی اوزایدا دولاندیریلدی
- آلکاتل۱۰۱۰،دونیانین ان اوجوزلو موبایلی!
- اینترنت باهالاشمایاجاق!
- حامیله اولماق اوچون؛جینسسل یاخینلیغی نهزامان اولمالیدیر!
- هیندین اوزای آراجی، مریخه ساری آتیلدی
- شکیل دوزنلهمه(ویرایش) اپلیکیشنی آندروید ۴٫۴ ده اکلهنیب
- کامئرا یؤنوندن هانچیسی اوستوندور!
- یئرکؤکو؛یئملی و بسین بیر بیتکی
- سوجوللارین(آبزی) دونیاسیندان نئچه شکیل
- تبریزین یاشیل چئورهسی آرتیر
- گونش توتولماسی،ساباح ایراندا گؤرونهجک
- iPad Air تبلتین گؤرسل آنالیزی


text:
مطالب اخیر
شیرین تورکجه ده بیر نئچه لای-لای
شیرین تورکجه ده بیر نئچه لای-لای لایلای دئدیم بویونجا ، باش یاستیغا قویونجا ، یات ، گولوم ، یاتاغیندا ، باخیم سنه دویونجا. لایلای دئدیم آغلاما، اورییمی داغلاما، بؤیو بیر قوچ ایگید اول، منه اومید باغلاما. لایلای دئدیم، جان دئدیم، یوخودان اویان دئدیم، سنه یوخودان دورونجا جانیمی…
بایرامدا نئجه یئیک و ایچک
بایرامدا چوخلو گئت گللر اوچون ؛بسلنمهییمیزی(تغذیه) اؤنومسهمیریک(اهمین نمی دهیم) بو اوزدن سونرالار،یانلیش بسلنمهنین ، ضرر و زیانینی چکمهلی اولوروق.بو ضرر و زیانلارین سونوجو؛قان یاغی و قان باسینجین چوخالماسی اولور.شوکولات و دادلی لارین حددن آرتیق توکتیمیندن(مصرف) چکینین (خودداری کنید) ،دادلیلارین یوخاری کالوریلری، اینساندا توخلوق(سیری) حیسسینه ندن اولور !بواوزدن آنا یئمک اوچون…
حسین جباروند دونیاسینی دگیشدی
حسین جباروند دونیاسینی دگیشدی.حسین جباروند، تبریزین تلویزیون و رادیو صنعتچیسی دونیاسینی دگیشیدی ،رحمتلیک حسین جباروند؛تبریزین تلویزیون ورادیوسوندا ایفالاریلا ایزلهییجیلره گؤزل آنلار(لحظهلر) یاشاداردی. دئمهلیدیر ؛ حسین جباروندین توپراغا تاپیشیرما تؤرهنین (مراسیم) زامانی هلهلیک بللی اولماییب. قایناق:رویدادهای فرهنگی هنری تبریز
اؤلکهنین رسمی ساعاتی بیر ساعات قاباغا چکیلهجک
اؤلکهنین رسمی ساعات دگیشدیرمک یاساسینین(قانون) اساسیندا،اؤلکهنین رسمی ساعاتی فروردینین بیرینجی گونونده بیرساعات قاباغا چکلهجک. بو اوزدن بوگون ساعات ۲۴ده، اؤلکهنین رسمی ساعاتی بیر ساعات قاباغا چکیلهجک. دئمهلیدیر؛ قانون اساسیندا، شهریورین۳۰وندا ایسه(نیز)، ساعاتلار یئنه اؤنجهکی دوروما قایتاریلاجاقدیر.


text:
دکتر ح. م. صدیق
بو دیللرده هر سؤزجۆگۆن بۆكۆلدۆگۆ یا تركیب تاپماسی ایله یئنی
سؤزجۆك یارانیر. بۆكۆملۆ دیللر ایكیه آیریلیرلار:
بو دیللرده بیر آز چكیم اولدوغو اۆچۆن، بوكوم (تركیب) و چكیم
(تصریف) بیرلیكده گئرچكلهشیر و بو زامان كؤكدهكی اۆنلۆ و اۆنسۆز ایتیر و دگیشیر
و سؤزجۆگۆن كؤودهسیده بۆكۆلۆر. اؤرنك فارسجادان:
داشتن ← ندارم
ساختن ← میسازم
پالودن ←
میپالایم
گؤرۆلدۆگو كیمی، بورادا بۆكۆم و چكیم چوخ ابتدایی فورمادا و
قانونسوزدور. بو دیللرده ناقیص اكلمهده واردیر. بئلهكی سون اكلر كؤكه و یا گؤودهیه
یاپیشاراق، سؤزجۆكلر تؤرهده بیلر.
یونانجا، آلمانجا، فرانسیزجا، فارسجا و «هیند – آوروپا»
قوندارما آدی ایله تانینان دیللر «ناقیص بۆكۆملۆ» دیللر دندیرلر. بو دیللرین ان یئترسیزلری
ائرمنیجه، توخارجا، سغدجا، كۆردجه و تالیشجادیر.
ب) كامل بۆكۆملۆ دیللر
بو دیللر، كؤكدن بۆكۆملۆدۆرلر. بو دیللره، فارس دیلچیلری
«قالبی» دیللرده دئمیشلر. بو دیللرده سؤزجۆك بۆكۆمۆنه قانون حاكیمدیر. اؤرنگین،
فعلین كؤكۆ باشقالاشماقلا، دیلده جوره - جوره آنلاملار اۆچۆن، بیر قانون اساسیندا،
دگیشیك و مختلیف فورمالار یارانیر. اؤرنك عربجهدن:
خرج ← اخراج، تخرج، استخراج و ...
بۆتۆن حامی- سامی آدی ایله تانینان دیللر، او جملهدن عربجه
كامیل بۆكۆملۆ دیللردیرلر.
هابئله آكادجا، عبرانیجه، سوریانیجه، آرامیجه و اوقاریتجهده
بو دیللردن ساییلیرمیشلار. بو دیللرین چوخو اؤلمۆشلر.
بو دیللره «التصاقی»، «بیتیشیملی»، «باغلانتیلی» و «چكیملی
– بۆكۆملۆ» دئییلیر. یئر اوزوندهكی دیللرین ان یئتگین، قانونلو و گئنیش دیللردیرلر.
بو دیللرده، كؤك هئچ زامان دگیشمز. بونا گؤره بو دیللره
«كؤكلمه»ده دئییلیر. یعنی كؤكلره اكلر آرتیریلاراق، یئنی سؤزجۆكلر یارانیر. بو دیللر
«اؤن اكلی» و یا «سون اكلی» و یا «اؤن اكلی – سون اكلی» اولا بیلرلر. همده بو دیللرده
اسم، ضمیر و فعللرده چكیم و جمله بیچیمینده موسیقیلی بوكوم واردیر.
اؤرنك تۆرکجهدن:
گؤز ← كؤك
+ هل ← گؤزهل (اكلمه)
+ یم ← گؤزهلیم (چكیم)
+
دیر ← گؤزهلیمدیر (بوكوم)
یئر اۆزۆندهكی دیللر آراسیندان، ژاپون، كوره، فین، مجار،
ساموئیت دیللری و تۆرکجهمیز اكلمهلی دیللردیرلر.
اكلمهلی دیللر آراسیندان، تۆرکجه باشدا گئدیر و یئر اۆزۆنۆن
ان یئتگین دیلی ساییلیر. بونا گؤره بیر نئچه بیلگین بئله ظنّ ائتمیشلر كی تۆرکجه
دۆنیا دیللرینین آناسی ساییلیر و بۆتۆن دیللری تۆرکجهدن آیریلمیش ساییرلار.
:: موضوعات مرتبط:
قاعده زبان ترکی
:: برچسبها:
دونیا دیللری
,
مقاله زبانشناسی دکتر محمدزاده صدیق
,
پیرامون زبان ترکی


text:
– یاخشی، دئ گؤروم بورادا نه قلت ائلهییرسن؟
بللی احمد نیگار خانیمین جاوابیندا دئدی:
– خانیم، واللاه، بالله من قریب، نابلد بیر آدامام. بورا بو گون
گلمیشم. ائله بازاردا گزیردیم. بیر ده گؤردوم قاچهاقاچ دوشدو، قریبلیک
پیس شئیدی، خانیم. بیلمهدیم هارا قاچیم. آخیردا قاچیب بورایا گیردیم.
نیگار خانیم سوروشدو:
– اده، آدین ندی؟ هارالیسان؟
– خانیم، سنه قوربان اولوم، آدیم بللی احمددی. اؤزوم ده عرضوروم
طرفیندنم.
نیگار خانیم عرضورومون آدین ائشیتجک تئز سوروشدو:
– یاخشی، دئییرلر کی، چنلیبئلده کوراوغلو آدیندا بیر ایگید وار. هئچ
اونو گؤروبسن؟
بللی احمد باخدی کی، آها دئیهسن بورادا بیر ایش وار. یوخسا خوتکار
قیزی کوراوغلونو نییه سوروشور. تئز اؤزونو دوزلدیب دئدی:
– خانیم، من ائله قوچ کوراوغلونون دلیلریندنم.
نیگار خانیم بونو ائشیتجک کاغیذ گؤتوروب بیر نامه یازدی کی، بس
“کوراوغلو، من ایستانبول خوتکارینین قیزی نیگار خانیمام. ایر سن
دوغرودان دا ایگیدسنسه گل منی آپار”.
نامهنی بوکوب مؤهورلهدی، اوندان وئردی بللی احمده کی:
– بو نامهنی چاتدیر کوراوغلویا. او ایر کیشیدیرسه گلیب منی آپارسین.
بللی احمد نامهنی اؤپوب جیبینه قویدو، سونرا دئدی:
– خانیم، بلکه اینانمادی.
نیگار خانیم قولوندان بازوبندینی ده آچیب اونا وئردی. اوستهلیک بیر
ده بیر اوووج قیزیل وئردی کی، آتدان، زاددان آلیب، نامهنی تئز چاتدیرسین.
بللی احمد اورادان چیخیب اؤزونو بیرباش یئتیردی کاروانسارایا. تئز بیر
آت آلیب چنلیبئل دئییب یولا دوشدو. گئجهنی گوندوزه قاتدی، گوندوزو گئجهیه،
آز گئتدی، چوخ دایاندی، چوخ گئتدی آز دایاندی، بیر نئچه گوندن سونرا
گلیب چنلیبئله یئتیشدی. کوراوغلویو تاپیب نیگارین نامهسینی وئردی اونا.
کوراوغلو نامهنی اوخویوب احوالاتدان حالی اولاندان سونرا امر ائلهدی،
قیراتی یهرلهدیلر. اوندان اوزونو دلی حسنه توتوب قیشقیردی کی:
– اده، اورادان او زنجیرلری بورایا گتیر.
بللی احمد زنجیر آدینی ائشیدنده گئتدی فیکیره کی، یوخسا بو منی
چارمیخا-زادا چکمک ایستهییر. ائله ائله ده اولدو. دلی حسن اونو یاخشیجا
زنجیرلهدی. ال-آیاغینی باغلاییب اوستونه ده قاراول قویدو.
دئییرلر کوراوغلونون بئله بیر خاصیّتی وار ایدی. اونا کیم بئله-بئله
خبرلر گتیرسیدی قاباقجان اونو بئلهجه زنجیرلهییب اوستونده ده آدام
قویارمیش کی، اؤزو گئدیب گلینجن قاچیب ائلهمهسین. ائله کی، گئدیب قاییتدی،
ایر سؤز دوز چیخدی، یاخشی خلت وئریب اؤزونه دلی ائلرمیش، یوخ ایر
یالان چیخدی، اورتالیقدا حیله-مییله، اولدو، اوندا تای الله گؤسترمهسین.
اوندا ایش قالاردی میسری قیلینجا.
بلی، ائله کی، قیرات حاضر اولدو، دلیلر یئربهیئردن دئدیلر کی، بس
کوراوغلو، گل بو سفره سن تک گئتمه، بو، خطرلی، قورخولو سفردی.
قوی هامیمیز بیرگه گئدک. کوراوغلو بو سؤزون اوستوننن سازی دؤشونه
باسیب، دئدی:
ایگید گرک یار سئومهیه
اؤزو تک گئده، تک گئده.
موخنّت قددین ایمهیه
اؤزو تک گئده، تک گئده.
نیگارین شیرین دیللری،
باغریما سانجیب میللری،
اوزاق-اوزاق منزیللری
اؤزو تک گئده، تک گئده.
قنیمینه قیلینج چالا،
اؤلکهسینه تالان سالا،
دوشمنلر اوسته باش آلا،
اؤزو تک گئده، تک گئده.
دالا پولاد یاراغینا،
دوشه ایگید سوراغینا،
یوز تولکونون قاباغینا،
اؤزو تک گئده، تک گئده.
کوراوغلویام، هاشا-هاشا،
گیررم خوتکارلا ساواشا،
قیرات دؤشلتمهیه پاشا،
اؤزو تک گئده، تک گئده.
کوراوغلو سازلا دئدیگی کیمی، سؤزله ده دئدی:
– دلیلریم، نیگار خانیمی گتیرمهیه اؤزوم تک گئدهجهیم. سیز
قالین، چنلیبئلی دوشمنلردن قورویون.
کوراوغلو قیلینج قورشادی، عمود آسدی، نیزه گؤتوردو، اوستوندن ده بیر
ساز کئچیرتدی.
دلیلرله حالال-حوممت ائلهییب سلاماتلاشدی. دلی حسنی اونلارین
اوستونه بؤیوک قویدو. سونرا ترلان کیمی توللانیب قیراتی مینیب یول باشلادی.
ائله کی، قیرات یویهنین بوش گؤردو، ایلدیریم کیمی سوزوب دؤرد گونلوک
یولو بیر گونده گلیب آخشام اوسته ایستانبولا یئتیشدی. قارانلیق دوشموشدو.
کوراوغلو قیراتی سوروب بیر قاپینی دؤیدو. قاپییا قوجا بیر آرواد گلدی.
کوراوغلو دئدی:
– آی باجی، قریبم، منی بو گئجهلییه قوناق ائلهیرسنمی؟
آرواد دئدی:
– نییه قوناق ائلمیرم. دوش قال.
کوراوغلو دوشدو. قیراتی تؤیلهیه چکدی. اؤزو ده آروادین ائوینه گیریب
بیر طرفده اوتوردو. آرواد چؤرک گتیردی. کوراوغلو یئمکدن سونرا
صؤحبت آچیب آرواددان کیم اولدوغونو سوروشدو.
آرواد دئدی:
– قوجا، دول بیر آروادام. آی بالا، آمان-زامان گؤزومون آغی-قاراسی
بیرجه اوغلوم وار. خوتکار قیزی نیگار خانیمین نار باغیندا باغباندی.
کوراوغلو بو ایشی یاخشی فال حِساب ائلهییب چوخ سئویندی. دئیهسن ایشلر
یاخشی گتیردی. ائله باجادان دوشن کیمی قیسمتین اوستونه دوشموشدو.
غرض، کوراوغلو اوردان-بوردان سؤز-صؤحبت سالیب اؤیرندی کی، بس خوتکار
مکّه زیارتینه گئدیب. سونرا قاریدان اوغلونو سوروشدو کی، بس اوغلون
هارادادی؟
قاری دئدی:
– خوتکار قیزی خانیم هر آیدا، اون بئش گونده بیر قیرخ اینجهبئللی قیزلا
نار باغینا گزمهیه چیخیر. ایندی صاباح یوخ، او بیریسی گون وعدهسیدی. باغا
گزمهیه گلهجک. اودو کی، اوغلوم باغی یؤر-یؤندهمه سالیر.
کوراوغلو نه قدر اوتوروب گؤزلهدیسه، قارینین اوغلو گلیب چیخمادی.
آخیردا آرواد دوردو کی، “بس اوغلان گلمهدی، یقین گئجهنی باغدا قالاجاق،
یئر سالیم یاتاق”.
کوراوغلو باخدی کی، آرواد بونون یئرینی ائوین یوخاری باشیندا سالیب، اؤز
یئرینی قاپینین آغزیندا.
دئدی:
– سن ائله ائلهمه. منیم یئریمی قاپینین آغزیندا سال.
آرواد گئتدی فیکره. اصلینده آرواد ائله کوراوغلونون خوتکاردان، خوتکارین
قیزیندان سؤز-صؤحبت آچماغیندان، بیر دخی سیر-صیفتیندن، یاراقسابهسیندن
بیر آز شکّه دوشموشدو. ایندی ده بئله دئمهیی کی، “منیم
یئریمی قاپی آغزیندا سال”، آروادی لاپ داغداغییا سالدی، دئدی:
– یوخ، بالا، من قوجا آروادام. گئجهلر تئز-تئز باییرا-باجاغا
چیخیرام.
کوراوغلو دئدی:
– هئچ عیبی یوخدو. سن ائله منی آیاقلاییب دا کئچه بیلرسن. قورخما،
قابیرغالاریم سینماز. آمما بیردن ایشدی من چؤله-زادا چیخمالی اولسام،
سن گرک خورد-خشیل اولاسان.
غرض، نه باشینیزی آغریدیم، کوراوغلونون یئری سالیندی، قاپینین آغزیندا.
قوچ کوراوغلو بایاخ ها ائله یئرینه گیرجک گئتدی یوخویا. خورولتو دونیانی
گؤتوردو. آمما آروادین گؤزونه یوخو گئتمهدی کی، گئتمهدی.
گئجهنین بیر عالمینده کوراوغلو اویاندی. باخدی کی، آرواد یاتماییب
سوروشدو:
– آی آنا، نییه یاتمیرسان؟
آرواد دئدی:
– نه بیلیم، آی بالا، یوخوم قاچیب.
کوراوغلو سوروشدو:
– آی آنا، بلکه مندن قورخورسان؟
– یوخ، آنجاق ائله بئله...
کوراوغلو گؤردو یوخ آرواد دئیهسن سؤزلو آداما اوخشاییر.
دئدی:
– آنا، سن اولاسان اوغلونون جانی دوزونو دئ، گؤروم نییه یاتمیرسان؟
آروادین دار دونیادا عزیز-خلف بیرجه اوغلو واردی. اودو کی، تای بو
آندین اوستوندن کئچه بیلمهییب مثلای آچدی کی:
– واللاه آی بالا... ائله بئله اورگیمه داغداغا گلیب کی، گؤرهسن سن
کیمسن. هئچ بیزیم یئرلرین آدامینا اوخشامیرسان.
کوراوغلو سوروشدو:
– یاخشی، آی آنا، سنین فیکرینجه من کیم اولا بیلهرم.
آرواد دئدی:
– آی بالا، باخیرام سنه... نه بیلیم واللاه، دئمهیه ده اوتانیرام...
سن ائله دئیهسن نظرگلدی پهلیوانسان.
– یوخ، آنا، تاپا بیلمهدین.
– اوندا یقین عرب ریحانسان.
– یوخ، یئنه تاپا بیلمهدین.
– اوندا، گیزیروغلو مصطفی بَی دئییلسن کی؟
– یوخ، آنا، او دا دئییل.
– بالا، اوندا واللاه آز قالیرام... آی بالا، بیردن سن او کوراوغلو
اولارسان ها...
– باخ، ایندی تاپیبسان.
آروادین سسی چیخمادی. کوراوغلو بیر-ایکی دفعه اونو سسلهدی گؤردو یوخ،
سس یوخدو. آخیردا دوروب آروادین یانینا گلدی، گؤردو نه، بو گون
اؤلوبسن، دونن. آرواد تیر-تاب دوشوب اؤزوندن گئدیب. تئز بیر آز سودانزاددان
تؤکوب اونو آییلتدی. آرواد ائله اؤزونه گلجک دوردو آیاغا کی،
قاچسین. کوراوغلو توتدو اونون بیلهییندن.
– آی آرواد، هارا قاچیرسان؟ من آدام زاد یئین دئییلم کی، نییه
مندن قورخورسان؟
– نییه سندن قورخورام؟ من هله چوخ ایگید آروادام کی، سنین
آدینی ائشیدنده قورخودان باغریم چاتلاماییب. الله سنین ائوینی ییخسین.
سنین آدینی ائشیدنده پاشالار قارین آغریسینا دوشور. سنین یولون
یومرولسون. هارادان گلیب منیم ائویمه چیخدین؟
کوراوغلو بیر آز گولوب، آروادی ساکیتلشدیردی. اورک-دیرک وئردی. اوندان
چیخاردیب بیر اوووج دا قیزیل وئردی کی، بو سیرّی گرک هئچ یئرده آچمایاسان.
یوخسا کوپه گیریب یئددینجی گؤیه چیخسان، بالیق اولوب دریایا جومسان،
یئنه ده الیمدن قورتارا بیلمزسن.
آرواد دئدی:
– خئییر، آرخایین اول. شجاعتینه بلهدم. سنی تانیمایانا لعنت.
هئچ گؤر سن گئدندن ده بیر-ایکی آی سونرایا من هئچ یورغان-دؤشکدن
دورا بیلهجهیم کی، بیر سؤز ده دانیشام. منده سن اورک-گؤبک
قویوبسان کی؟..
غرض، کوراوغلو آروادا بیر آز دلیل-دلاییل ائلییندن سونرا یئرینه
گیردی. آمما ائله بیل کی، آروادین یئرینه گتیریب بیر کیسه بیره تؤکموشدولر.
یاتا بیلمیردی کی، بیلمیردی. آخیردا چاغیردی کی:
– آی اوغول، بس آخی، هئچ بیر دئمهدین بورایا نییه گلیبسن؟
کوراوغلو باخدی کی، لاپ یئریدی. دئدی:
– آنا، خوتکارین قیزی نیگار منه سیفاریش گؤندریب کی، گلم اونو
آپارام. من ده اونون اوچون گلمیشم.
آرواد دئدی:
– باخ، بو اولدو. دوغرودان دا، نیگار خانیم ائله سنه یاراشان جاندی.
الله موبارک ائلهسین. آمما، آی بالا، اونو سن نئجه آپاراجاقسان؟
کوراوغلو دئدی:
– بو ایشده گرک سنین اوغلون منه کؤمک ائلهیه.
آرواد سئوینجک دئدی:
– او منیم بو الیمین ایچینده. آغزی ندی کی، ائلهمهسین. اینشاللاه
صاباح کئچر، او بیریسی گون نار باغیندان بیرباش...
غرض، گئجهنی یاتدیلار. سحر اولدو. کوراوغلو دوروب آتی یئملهدی،
سولادی، راحتلادی، آروادا پول وئردی کی، شئی-شوی آلسین خؤرک حاضرلاسین،
هم ده گئدیب اوغلونو چاغیرسین، اؤزو ده اوز قویدو مئیدانا طرف. آنجاق
گئتمهمیشدن اوست-اوسته آروادا تاپشیردی کی، دیلینی دیشلرینین دالیندا
ساخلاسین، یوخسا بوینونون آردیندان چیخار.
غرض، آرواد اؤز ایشلرینده اولسون، سیزه کیمدن دئییم، کوراوغلودان.
بلی، کوراوغلو بوردان بیرباش گلدی بیر اوستانین یانینا. اونا بیر اوووج
قیزیل وئریب خوتکارین آدینا بیر مؤهور قاییرتدیریب قویدو جیبینه.
اورادان چیخیب گئدیردی، بیر ده گؤردو بودو بیر میرزه چشمهیینی تاخیب
بورنونون اوجونا، ایلشیب بیر سکینین اوستونده موشتری گؤزلهییر. کوراوغلو
میرزهنین یانینا گلیب دئدی:
– میرزه، منیم بیر قوجا ننم وار. بودو بیر نئچه آیدی کی، اؤلوم
یورغان دؤشهییندهدی. هر نه ائلهییریکسه ساغالمیر. ایندی منه سنی دئییبلر
کی، سن چوخ یاخشی دعا یازیرسان. سنه قوربان اولوم، گئدک ننهمه
بیر دعا یاز.
میرزهنین گؤزلری بوغا گؤرموش دانا گؤزلرینه دؤندو. جلد آیاغا
قالخدی، قلم-داواتینی گؤتوروب بیر الینده ایمانی، بیر الینده تومانی
دوشدو کوراوغلونون یانینا. بلی، گلیب آخیردا یئتیشدیلر قارینین هیتینه.
میرزه باخدی کی، هیتده بیر قوجا قاری وار. کوراوغلویا باخیب دئدی:
– اوغلان، بس سن دئییردین ننم ناخوشدو. بودو ننن هیتده
گزیر کی.
کوراوغلو بایاق ها داروازانی باغلامیشدی. میرزهنین لاپ یانینا گلیب
دئدی:
– میرزه، ایر جانینا حئیفین گلیرسه، چیخارت کاغیذ-قلهمینی خوتکارین
دیلیندن قیزی نیگار خانیما بیر نامه یاز.
– نه نامه؟
میرزهنین اللری اسه-اسه بیر پارچا کاغیذ چیخارتدی. کوراوغلو باشلادی
دئمهیه:
– خوتکارین دیلیندن قیزی نیگارا یاز کی: “بو نامهنی سنه وئرن
آدام منیم چوووشومدو. منیم باریگاهیمدا منه اولان حؤرمت
گرک اونا دا اولا”.
میرزه آلتدان-آلتدان کوراوغلویا باخا-باخا نامهنی یازیب قورتاردی.
تئز ایستهدی کی، آغزینی باغلاسین، کوراوغلو دئدی:
– وئر گؤروم نه یازمیسان.
میرزهنین رنگ اوروفو قاچدی. باشلادی ککلهمهیه کی، بس سهو
ائلهمیشم، وئر تزهدن یازیم.
کوراوغلو اوخویوب گؤردو میرزه یازیب کی، “نیگار خانیم، بو آدام
قولدوردو. اورایا چاتجاق توتوب آسدیرارسان”.
کوراوغلو بیر ایری-ایری میرزهیه باخدی. میرزه قورخوسوندان کاغیذی
جیریب تزهدن نامهنی یازیب کوراوغلویا وئردی. کوراوغلو باخدی کی، ایندی
دوز یازیب قاییرتدیردیغی خوتکار مؤهورونو ده نامهیه ووروب جیبینه
قویدو. سونرا میرزهیه دئدی:
– میرزه، من سنه یاخشیجا حؤرمت ائلییهجکدیم. سن کی، منه
کلک گلدین، سنه تای آیری جور حؤرمت ائلهمک گوناهدی. آل، بو سنین
زحمت حاقین.
بونو دئییب کوراوغلو میرزهنین ایکی قاشینین اورتاسیندان بیر ترسه یومروق
دویونلهدی. آرواد قیشقیرماق ایستهینده کوراوغلو دؤنوب گؤزونون
اوجو ایله اونا ائله باخدی کی، آرواد بایاق ها قاچیب گیردی ائوه. کوراوغلو جلد
میرزهنین عباسینی، عمّامهسینی سویوندوروب اونو گئییندی، الینه ده بیر
تسبئح آلیب دوزلدی خوتکارین باریگاهینا طرف. قاپیچیلار اونون الینده
خوتکارین مؤهورلو نامهسینی گؤرجک ایکی قات اولوب تورپاغا دوشدولر.
قاپیلار تایباتای آچیلدی. کوراوغلو ایچرییه کئچه-کئچه قیشقیردی:
– هانی نیگار؟ منیم قاباغیما چیخسایدی، آیاقلارینا سویوق دیَردی؟
بوتون باریگاه اهلی قورخودان باشلادیلار زاغ-زاغ اسمهیه. بئلبئله
کوراوغلو قیرخ قاپیدان کئچیب نیگار خانیمین هیتینه گیردی. نیگار
خانیم قیرخ اینجهبئل قیزلا پنجرهنین قاباغیندا اوتورموشدو. باغا
تاماشا ائلهییردی. اونو گؤرجک شیخ بیلیب تئز قیزلاردان بیریسینی گؤندردی
کی، گئتسین گؤرسون کیمدی، مطلبی ندی؟
کوراوغلو قیزی گؤرجک ائله بیر نره چکدی کی:
– هانی نیگار؟ نییه منیم قاباغیما چیخمیر؟ خوتکارین یانیندان
گلمیشم.
قیز اونو بیر اوتاغا آپاریب اؤزو ده تئز قاچیب نیگارا خبر وئردی. ائله
کی، نیگار قیرخ اینجهبئل قیزلا اونون یانینا گلدی، کوراوغلو باخدی کی، بللی
احمد دوغرو دئییب. نیگار دوغرودان دا ائله اونا لاییق نیگاردی. هله
اوزونو گؤرمهمیشدی. ائله بوی بوخونوننان عاشق اولدو. ایشاره ائلهدی کی،
قیزلار چیخسین، سنه گیزلین سؤزوم وار، خوتکار تاپشیریب.
قیزلار هامیسی چیخدی. ائله کی، نیگارلا کوراوغلو تک قالدیلار کوراوغلو
عبانی، عمّامهنی توللادی. نیگار باخدی کی، چاووش دؤندو اولدو بیر ایگید
اوغلان، چیینینده ساز. ائله قالدی مات کی، بو ندی؟ کوراوغلو ایکی الینی دؤشونه
قویوب نیگار خانیما سلام وئردی. نیگار سلامی آلمادی. کوراوغلو بیر ده
سلام وئردی. نیگار یئنه ده سلامی آلماییب ایستهدی کی، گئری دؤنسون.
آلدی کوراوغلو:
سلام وئردیم، سلام آلماز،
گؤروم کسسین سلام سنی.
آخچاسیز، پولسوز عاشقم،
پولوم یوخدو آلام سنی.
گوللو باغلاردا گزرسن،
جاهیللار باغرین ازرسن،
یوخا کاغیذا بنزرسن،
توتماز قلم، یازام سنی.
خزینم یوخ، آغزین آچام،
دؤولتیم یوخ، تؤکم ساچام،
علاج بودو آلام، قاچام،
چنلیبئله سلام سنی.
هانسی داغلارین قاریسان؟
هانسی باغلارین باریسان؟
نیگار، کوراوغلو یاریسان،
بیلیر کولّی-عالم سنی.
نیگار خانیم باخدی کی، بو آدام کیمدیسه بونا عشق اعلان ائلهییر. نه
قدر ائلهدیسه اؤزونو ساخلایا بیلمهییب اوجادان بیر قه-قهه چکیب
گولدو، اوزونو اونا توتوب دئدی:
– سن بیر عاشق، من بیر خوتکار قیزی، سنین وارین، پولون وارمی کی، منی
آلاسان؟
نیگار خانیمین جاوابیندان آلدی کوراوغلو گؤرک نه دئدی:
اوجا-اوجا داغلار باشی،
چنلی ده اولور، چنسیز ده اولور.
جهد ائله بیر ایشده تاپیل
سنلی ده اولور، سنسیز ده اولور.
آغ اوزده بوسه تک گرک،
ارنلر عیسی تک گرک،
گؤزللر نیسا تک گرک،
تئللی ده اولور، تئلسیز ده اولور.
کوراوغلونون آتی اولسا،
دمیر، پولاد قاتی اولسا،
بیر ایگیدین ذاتی اولسا،
پوللو دا اولور، پولسوز دا اولور.
نیگار خانیم باخدی کی، بو چوخ کوراوغلو، کوراوغلو دئییر. دقتله بئله
باخاندا گؤردو کی، اؤز بازوبندی کی، وئرمیشدی بللی احمده، اونون سازینین
دستهسیندهدی. بیلدی کی، بو، کوراوغلودو. باخدی کی، کوراوغلو دوغرودان دا
کوراوغلودو. هوشو باشیندان ائله داغیلدی کی، اوز-گؤز هامیسی آچیلدی. کوراوغلو
تئز اونو دیک گؤتوردو. ائله قاپیدان چیخارتماق ایستهییردی کی، نیگار دئدی:
– یوخ، کوراوغلو بئله اولماز. سن منی بو قدر قوشونون ایچیندن
چیخاردیب آپارا بیلمزسن.
کوراوغلو دئدی:
آلا گؤزلو نیگار، سنی
من چنلیبئله آپاررام.
چکرم قیرات ترکینه،
دؤنهرم یئله آپاررام.
مائلم گؤزو، قاشینا،
دوشهرم، تر ساواشینا،
دوروب دولاننام باشینا،
توتارام دیله، آپاررام.
تولک ترلان قورخماز ساردان،
کؤنول آیریلماز نیگاردان،
سنی زور ایله خوتکاردان،
آلارام بئله، آپاررام.
سایمارام خوتکاری، خانی،
قوشونا وئرمم آمانی،
مئیدان ایچینده آل قانی،
دؤندررم سئله، آپاررام.
کوراوغلو گلسه داماغا،
ضربه دؤزمز سولطان، آغا،
قیراتی چاپدیررام داغا
چارداقلی بئله آپاررام.
نیگار دئدی:
– ایگیدلیگیندن دم وورما. زورلا ایش اولماز. یاخشیسی بودو کی، جاماعت
شوبههلنمهمیش بو عبا-قبانی گئییب بورادان چیخ گئت. صاباح کئچر، او
بیریسی گون من نار باغینا گزمهیه چیخاجاغام. قاچیردا بیلسن، منی
اورادان گؤتوروب قاچیردارسان.
غرض، کوراوغلو یئنه ده عبا-قباسینی گئییب، قاپیدان چیخیب اؤزونو
قارینین ائوینه سالدی. باخدی کی، آروادین اوغلو دا گلیب، اونو گؤزلهییر. دئ
خوش بئش، اون بئش ایلشدیلر. خؤرک یئییب توققانین آلتینی مؤحکملهدندن
سونرا اوغلان اوزون کوراوغلویا توتوب کیم اولدوغونو سوروشدو.
کوراوغلو نیگاری گؤرندن سونرا ائله حالدا دئییلدی کی، سوالا سؤزله
جاواب وئرسین. اودو کی، سازی دؤشونه باسیب دئدی:
جاوان اوغلان، اؤلکهنیزه اوز توتوب،
بیر قیز سوراغینا گلدیم، ها گلدیم.
اوسمان گؤزهلینین دوشدوم عشقینه،
آچیق قاباغینا گلدیم، ها گلدیم.
قیراتی چاپدیریب یوللاردا یوردوم،
دوشمن قارشیسیندا مردانه دوردوم،
آدیم رؤوشن ایگید، چنلیبئل یوردوم،
لاچین اویلاغینا گلدیم، ها گلدیم.
اسکیک اولماز کوراوغلونون قووغاسی،
دوشر پاشالارلا جنگی، ساواشی،
ایستانبول شهرینده خوتکار بالاسی،
نیگار فراغینا گلدیم، ها گلدیم.
اوغلان دئدی:
– آی ایگید، سن تک اوغلانسان. عثمانلی قوشونونون ایچیندن نیگاری
نئجه چیخاریب آپاراجاقسان؟
کوراوغلو دئدی:
– سن منی باغا بوراخ، نئجه آپاراجاغیمدا ایشین اولماسین.
اوّل-اوّل باغمان بیر آز چکیندی. ائله کی، بیر طرفدن آناسی، بیر
طرفدن ده کوراوغلو دوشدولر اونون اوستونه، اوغلان راضیلاشدی. گئجهنی
یاتیب سحر اولجاق کوراوغلو دوردو، قیراتی یهرلهییب باغمانلا بیرلیکده
نار باغینا گلدیلر. کوراوغلو آتی بیر طرفده باغلادی، اؤزو ده گیزلهنیب
باشلادی نیگار خانیمین یولونو گؤزلهمهیه. آز کئچدی، چوخ کئچدی کوراوغلو
بیر ده گؤردو بودو نیگار خانیم قیرخ اینجهبئللی قیزلا گلیر. کوراوغلو قیزی
گؤرجک آز قالدی هوشو باشیندان داغیلسین. نیگار خانیم دا کوراوغلونون
باغدا اولدوغونو باشا دوشدو. قیزلاری باشیندان داغیدیب اؤزونو او گیزلنن
طرفه وئردی. کوراوغلو پوسقودان چیخان آسلان کیمی اونون یولونو کسدی.
نیگار دایاندی. کوراوغلو اونون الیندن توتدو کی، چکسین. نیگار دئدی:
– یاخشی، بس سن منی ایندی نه ایله چنلیبئله آپاراجاقسان؟
کوراوغلو سازی گؤتوروب دئدی:
قیراتا چکدیررم بیر جوت اوزنگی،
اوجا داغ باشیندا توتارام جنگی،
قیررام عثمانلینی، هیندی، فیرنگی،
ایستانبولدا قیلینج چاللام، اینشاللاه.
قیراتیمی بسلهمیشم قهرینده،
گؤزل گؤرمهمیشم سنین تهرینده،
قیلینج چکیب ایستانبولون شهرینده،
خوتکاری تاختیندان ساللام، اینشاللاه!
قاریشمایین کوراوغلونون ایشینه،
دوو گلّهم دوشمنین اللی بئشینه،
قوزغون قونار یاغیلارین لئشینه،
یاغیدان قیصاصیم، آللام، اینشاللاه!
نیگار خانیم دئدی:
– آخیر او نئجه آتدی کی، بیزیم ایکیمیزی ده بو قدر قوشونون ایچیندن
چیخاردیب آپارا؟
آلدی کوراوغلو:
اوجا داغ باشیندا یئل کیمی اثر،
بو گونومده منه اورک قیراتیم.
بیر آیلیق منزیلی بیر گونده کسر
کؤهلن بسلهمیشم، گؤرک قیراتیم.
یوللارین توزونو گؤیه قالدیرار،
موخنّت اوستونو بیردن آلدیرار،
مئیدانین ایچینده دوشمن سالدیرار،
اولار یییهسینه دیرک قیراتیم.
قوچ کوراوغلو قونار اولسا یهره،
یاغی دوشمنلری سالار قهره،
آخوردا آرپاسین قویماز سحره
دارا دوشسم، منه کؤمک قیراتیم.
نیگار دئدی:
– ایندی کی، بو قدر قیرات-قیرات دئییرسن گئدک گؤرک او نئجه آتدی؟
کوراوغلو نیگاری قیراتین یانینا گتیردی. نیگار باخیب گؤردو آت دوغرودان
دا یاخشی آتدی. کوراوغلو آتین یویهنینی آغاجدان آچیب دئدی:
– نیگار خانیم، بونون اوستونه مینمهمیش یاخشی، پیسلیگینی گؤره بیلمزسن.
کوراوغلو بونو دئییب ترلان کیمی سیچراییب آتین بئلینه میندی. سول الینی
ده آتیب نیگاری دیک گؤتوروب ترکینه قویدو. نیگار ایشی بئله گؤروب قیشقیردی کی:
– اده، بیر قوی گؤرک، بیر دانیشاق، مصلحتلشک سونرا.
کوراوغلو آتی سیچرادیب بایاق ها باغدان چیخدی کی:
– قیز، نه فیکیر، نه مصلحت. مصلحت ائله بودو کی، وار.
بلی، کوراوغلو ایله نیگار قیراتین اوستونده یئل کیمی سوروب گئتمکده
اولسونلار، سیزه کیمدن دئییم، نیگار خانیمین قارداشیندان.
ایستانبول خوتکارینین بورجو سولطان آدیندا بیر اوغلو وار ایدی. ائله کی،
خبر چیخدی، های-کوی دوشدو کی، نیگار خانیمی گؤتوروب قاچدیلار، بورجو
سولطان آتی مینیب قوشونا های ووردو. قوشون آتلانانا قدر بورجو سولطان
اؤزو آتا بیر-ایکی تازیانا چکیب یولا دوزلدی.
کوراوغلو نیگار دا ترکینده یئلدن قانات تاخیب اوچان قیراتین اوستونده
گل ها گل، گلیب بیر چمنگاها چیخدیلار. بیر طرفدن کوراوغلو گئجهنی
یاتمامیشدی دئیین یامان یوخوسوز ایدی. بیر طرفدن ده نیگاری بئله
داواسیز-شاواسیز آپارماق قوچ کوراوغلویا آغیر گلیردی. اودو کی، آتدان
دوشدو، آتی یانچیدار ائلهییب اوتلاماغا بوراخدی. نیگاری دا گؤتوروب بولاغین
باشینا گلدی. نیگار نه قدر ائلهدی کی، گل گئدک، آتامین قوشونو گلیب
بیزی توتار، سنی اؤلدورر، منی ده گئری قایتارارلار، کوراوغلو اونو ائشیتمهدی.
کوراوغلو دئدی:
– قورخما، بیزیم دالیمیزجا هئچ کس گلمهیهجک.
ائله کی، نیگار ایلشدی، کوراوغلو باشینی اونون دیزینین اوستونه قویوب
دئدی:
– نیگار خانیم، من بیر آز یاتیم. سنین گؤزون قیراتدا اولسون، ائله
گؤردون اوتدان آغزین چکیب، آیاقلارینی یئره دؤیوب ناراحاتلیق ائلهییر، بیل
کی، دوشمن گلیر. اوندا منی اویادارسان.
کوراوغلو بونو دئییب باشینی آلاگؤز نیگارین دیزینه قویوب یوخولادی.
آرادان بیر آز کئچمیشدی، نیگار بیر ده باخدی کی، واللاه قیرات بیر
حرکتدهدی، بو حرکتدهدی کی... ائله بیل کی، واخت ائلهییر، آتین باغری
چاتلاسین. نیگار تئز کوراوغلونو اویاتدی کی:
– دور، گؤر آت نییه ائله ائلهییر؟
کوراوغلو دئدی:
– قورخما، بیر شئی یوخدو. دوشمن گلیر.
کوراوغلو جلد آتی میندی، نیجاری دا گؤتوروب ترکینه قویدو. بیر ده
باخدیلار کی، بودو اوزاقدان بیر آتلی ائله گلیر، ائله گلیر کی، ایلدیریم کیمی.
نیگار اونو گؤرجک دئدی:
– قارداشیم گلیر.
کوراوغلو دئدی:
– قوی گلسین، گؤرک نه دئییر.
ائله اونلار بو سؤزده ایدیلر کی، بورجو سولطان گلیب چاتدی. نیگاری کوراوغلونون
ترکینده گؤرجک بوغازیندان قووقال تیکانی گلمیش اؤکوز کیمی
باغیریب دئدی:
– قیزی الدن قوی!
کوراوغلو دئدی:
– خوتکار اوغلو، حیرصلنمه. قیزی آپاران یوخدو، گل آپار.
بورجو سولطان اوندان بو سؤزو ائشیدیب بیر آز دا جورتلندی.
– نئجه گل آپار! گرک سنی اؤلدوروب قیزی سونرا آپارام!
کوراوغلو گوله-گوله دئدی:
– چوخ گؤزل، من ده راضییام. آنجاق دئیهسن چوخ تلسمیسن، آتین
قارینآلتیسینی یاخشی برکیتمهمیسن. اونو دوزلت سونرا داوا ائلهیک.
بورجو سولطان اییلدی کی، آتین قارینآلتیسینا باخسین. کوراوغلو اونون
بوینونون آردیندان بیر یومروق ووروب آتدان یئره سالدی. آلیجی قوش کیمی
سینهسینه چؤکدو. خنجرینی چیخارتدی کی، باشینی کسسین، نیگار آغلادی کی:
– کوراوغلو، اونو منه باغیشلا. تک بیرجه قارداشیمدی.
کوراوغلو بورجو سولطانین سینهسینین اوستوندن دوروب دئدی:
– گئت، سنی نیگارا باغیشلادیم. آنجاق بیر ده گیریمه کئچسن اؤلدورهجهیم.
اونلار یئنیدن قیراتا مینیب چنلیبئله طرف یول باشلادیلار. بورجو
سولطان او قدر گؤزلهدی کی، قوشون گلیب چاتدی. هامیسی بیرلیکده کوراوغلونون
دالینجا دوشدولر.
کوراوغلو بیر ده باخدی کی، بودو قوشون گلیر. تئز قیراتین باشینی دؤندریب
دایاندی. باشلادی گؤزلهمهیه. نیگار گؤردو کی، کوراوغلو داوا ائلهمک
ایستهییر. دئدی:
– کوراوغلو، ازل منی گؤتوروب قاچمایایدین. ایندی کی، آپاریرسان
قاییتما، سور آپار گئت. آتامین قوشونو چوخدو، سن تکسن. اونلارلا باجارمازسان،
داوا ائلهمه.
– من سنی چنلیبئله بو جور آپارا بیلمهرم. دلیلر دئیرلر
کوراوغلو گئتدی خوتکارین قیزینی قاچیردیب گتیردی. گرک داوا ائلهیم،
قوشون قیرام، قان تؤکم، پاشا اؤلدورم، سنی ائله آپارام.
کوراوغلو بونو دئییب نیگار خانیم دا ترکینده میسری قیلینجی چکیب
قاییتدی، اؤزونو عثمانلی قوشونونا ووردو.
کوراوغلو بورادا داوا ائلهمکده اولسون سیزه چنلیبئلده دلیلردن
خبر وئریم. کوراوغلو گئدندن سونرا دلیلر دئدیلر:
– کوراوغلو تک گئتدی، سونرا اله کئچر توتولار، باشسیز قالاریق. دالینجا
گئتمک گرکدی.
دلیلردن بیر نئچهسی چنلیبئلده قالدی. قالانی آتلاندی، کوراوغلونون
دالینجا یولا دوشدو. دلیلر او واخت یئتیشدیلر کی، قیزغین داوا ایدی. کوراوغلو
ساغا-سولا قیلینج ووروردو. دلیلر نره چکیب اؤزلرینی عثمانلی قوشونونا
ووردولار. قوشون اهلی دلیلرین هوجوموندان قورخوب کوراوغلونون باشیندان
داغیلدیلار.
کوراوغلو گؤز گزدیردی. دلیلری قیزغین داوا ائلهین گؤردو، کؤنلو
آچیلدی، اورگی آتلاندی. آلدی گؤرک ترکینده آغلایان نیگار خانیما نه دئدی:
آغلاما، تئللی نیگاریم،
گلدی دلیلریم، گلدی.
خوتکار قیزی، گؤزل یاریم،
گلدی دلیلریم، گلدی.
دوشمنه قیلینج چکمهیه
باشلاری بیچیب تؤکمهیه
پاشالار قددی بوکمهیه
گلدی دلیلریم، گلدی.
قوربانام مردین آدینا،
دوستونو سالار یادینا،
بو گون بیر ار ایمدادینا،
گلدی دلیلریم، گلدی.
الده شئشپری، قالخانی،
یاغییا وئرمز آمانی،
اؤلدورمهیه بَی، پاشانی،
گلدی دلیلریم، گلدی.
ایگیدین کسمز قووغاسی،
همیشه اولار داواسی،
کوراوغلونون قوچ آرخاسی،
گلدی دلیلریم، گلدی.
کوراوغلونون نرهسینه دلیلر داها دا قیزیشدیلار. کوراوغلو بیر یاندان،
دلیلر بیر یاندان خوتکارین قوشونوندان چوخ قیردیلار. قوشون دلیلرین
هوجومونا داوام گتیره بیلمهدی، قاچیب داغیلدی. کوراوغلو ترکینده نیگار
خانیم، باشیندا دا دلیلر چنلیبئله یوللاندی. اوزاق یئرلری کئچیب، یوللاری،
یاماجلاری آشیب گلدیلر چنلیبئله چاتدیلار. نیگار خانیم گؤردو،
چاتدیقلاری یئر اوجا داغلارین باشی، گوللو-چیچکلی بیر اویلاقدی، دئدی:
– کوراوغلو، چنلیبئل بودورمو؟
نیگار خانیمین جاوابیندا آلدی قوچ کوراوغلو گؤرک نه دئدی:
چیسکینلی داغلارین باشی،
نیگار، چنلیبئل بودو، بو!
ایگیدلر آچار ساواشی
نیگار، چنلیبئل بودو، بو!
چکیب بأزیرگان سویدوغوم،
قفلهلری بوش قویدوغوم،
پاشالار گؤزو اویدوغوم،
نیگار، چنلیبئل بودو، بو!
اوست یانی داغ، تپه، دره،
موخنّتلر دوشر گیره،
مرد ایگیده اولار بره،
نیگار، چنلیبئل بودو، بو!
خوتکارلار باتا بیلمهین،
جومردلر توتا بیلمهین،
کؤکسونه یاتا بیلمهین،
نیگار، چنلیبئل بودو، بو!
اوجالاردان اوجا داغی
هرگیز گله بیلمز یاغی،
کوراوغلو تک ار اویلاغی
نیگار، چنلیبئل بودو، بو!
چنلیبئله های دوشدو. دلیلر هامیسی آت مینیب کوراوغلونون قاباغینا
چیخدیلار. نیگار خانیمی آتدان دوشوروب، کجاوهیه میندیردیلر. شنلیک
باشلاندی. کوراوغلو ایله نیگاری مجلیسین باش طرفینده اوتورتدولار.
هامینین کئفی ساز ایدی. آمما هئچ کیمین کئفی بللی احمدین کئفینه
چاتمازدی. خلت خلت اوستوندن تؤکولوردو. هره اؤز قوووهسینه گؤره
اونا خلت وئریردی. بونو گؤرن نیگار خانیم کوراوغلودان سوروشدو:
– آی کوراوغلو، بس سن نییه بللی احمده خلت وئرمیرسن؟
کوراوغلو دئدی:
– منیم خلتیم اودو کی، اونو آزاد ائلهییب دلیلییه گؤتورموشم. نه
واخت کی، چنلیبئل دلیسی اولماغا لاییق اولدوغونو گؤستردی، مندن خلتی
اوندا آلاجاق.
بو سؤزون جاوابیندا بللی احمد دئدی:
– کوراوغلو، من چنلیبئله قورخودان، آجلیقدان گلمهمیشم. من
ایگید اولماسایدیم آدیما بللی احمد دئمزدیلر. اینشاللاه واخت گلر
سندن ده خلتیمی آلارام.
مجلیس اهلی اونون بو سؤزونه احسن دئدی. کوراوغلو بیر نیگارا باخدی،
بیر دلیلره باخدی، اورگی تئللندی، آدلی گؤرک نه دئدی:
ایستانبولدان بوتا آلیب گلمیشم،
ایستانبولدا آرزومانیم قالمادی.
چنلیبئل اویلاغیم، قیرات دایاغیم،
آت مینمکده آرزومانیم قالمادی.
قیراتی چکمهسم داغلار سؤکولمز،
بزمندین چکمهسم ساغری اؤرتولمز.
قاباغیندان قاچان دوشمن قورتولماز،
قیصاص آلدیم، آرزومانیم قالمادی.
کوراوغلویام، چنلیبئلده اوتوررام،
هاردا گؤزل گؤرسم، آللام، گتیررم.
دلیلری مورادینا یئتیررم،
گؤزللرده آرزومانیم قالمادی.


text:
یاز قلم نازلی آنام دان ، کی قُولوم یازماغا قاخمیر
او گؤزل مهریبانیم دان ، کی الیم دای اونا چاتمیر
یازگینان تایسیز آنام دان ، او قارا تئللی مارال دان
تا کی بو طبعیم اویانسین ، کی اونون لاییقی یازمیر
یازگینان گؤیچک آنام دان ، او شیرین لای لاییسین دان
بیه بولسون کی بو گؤزلر ، باشقا بیر لای لایا یاتمیر
او کی گئتدی ائله بیر گولزاریمین باغبانی گئتدی
سولدی قلبیمده کی گوللر ، اونا بیر گول داحا آشمیر
گلیر او هی یوخوما سویلویوری آغلاما بسدی
اُولموری آی آنا جانیم بو کؤنول دای سؤزه باخمیر
دییللر آهو باخیشلی او آنان گؤیلره اوشدی
سن کی من سیز گئتمزییدین ، بو منیم بینیمه باتمیر
اثر وحید شکر زاده
دوزلی اوغلان


text:
دؤلانوردی گئجه لر کوچه ده بیر دیوانه آغلیوردی دانيشوردی بو سوزی جانانه بارالها بو سينیق قلبیده ويردیم سنه یر سن کی گلدون چکیلوب قالمادی بیر بیگانه شرف مقدمووه نفسیمی قوربان کسدیم بلی هر بزمیده قوربان کسیلر سلطانه بیت الاحزاندا تجللا ایلدی جلوه ي نور نور حوسنوندن ایشیقلاندی سینیق ویرانه نجه کی باشینه شمعون دولانار پروانه چیخدیم ايودن او ايوی بذل ايلدیم مهمانه نه ايویم واردی بو عالمده نه بیر کاشانه غبطه ایلله بو دیوانیه مین فرزانه. سن گوزللر گوزلیندن ده گوزل سن گوزلیم بو گوزللیک ده ، آغیزلاردا مَثَل سن گوزلیم بو آجی دونیادا سن تکجه شیرین بیر مزه سن قوی کی من ساده دییم دادلی عسل سن گوزلیم من گوزل شعرلریمی تکجه سنین عشقه دئدیم چون کی سن لاییق بو شعر و غزل سن گوزلیم نییه سن ساچلاریوی مندن آخی گیزله دیسن ؟؟ اولمویا شوخلوق اوچون سنده چچل سن گوزلیم سنین عشقیندن اوزاق گزمه رم من حتی اگر او کامان قاشلاریوینان منی دَل سَن گوزلیم الرم جانیمی قوربان سنه تای نازلی یارا اگر کی بوسه اوچون بیر قوناق گَل سن گوزلیم سن گوزللر گوزلیندن ده گوزل سن گوزلیم بو گوزللیک ده ، آغیزلاردا مَثَل سن گوزلیم بو آجی دونیادا سن تکجه شیرین بیر مزه سن قوی کی من ساده دییم دادلی عسل سن گوزلیم من گوزل شعرلریمی تکجه سنین عشقه دئدیم چون کی سن لاییق بو شعر و غزل سن گوزلیم نییه سن ساچلاریوی مندن آخی گیزله دیسن ؟؟ اولمویا شوخلوق اوچون سنده چچل سن گوزلیم سنین عشقیندن اوزاق گزمه رم من حتی اگر او کامان قاشلاریوینان منی دَل سَن گوزلیم الرم جانیمی قوربان سنه تای نازلی یارا اگر کی بوسه اوچون بیر قوناق گَل سن گوزلیم دووشان گه زه ر داغلاردا قوشلار اوچار باغلاردا من سئویردیم قوش اولام یار دولانان باغلاردا من گورموشم فلکین هر اوزونو، گل سؤیله ییم سنه سؤزون دوزونو، دار گونونده چکیل دارا آغلاما ! باش اوجا اول ، باش اوجا ائت ائلینی ، وار دولته چوخ باغلاما بئلینی ، وطن ، ناموس بیرده آنا دیلینی قورو ساخلا باشقا وارا آغلاما ! بو دونیا کی ، یوخدور اوندا اعتیبار ، کوپ لرینده الوان- الوان رنگی وار ! بیری آغدیر بیری توتقون بیر تار ! سنین کی ده اولسا قارا آغلاما ! من دئمیره م طالع یازی یازارمیش انسان اوغلو چوخ یازیلار پوزارمیش کریم ، دونیا بیر گؤرمه لی بازارمیش ! یولون دوشسه بو بازارا آغلاما ! آي قيز كيمين قيزي سان؟ آلمادان قيرميزي سان آتان-آنان بسله ميش گؤي لرين اولدوزوسان آچ خورجونو، آل پيچاغي كس آلماني، وئر يارا ديليم- ديليم ديليم-ديليم آلما دئسم، آلماسان سن آلمادان قالماسان آزربايجان قيزی سان پارلايان اولدوزو سان عزیزینــــــم دویـــــی جــــان چــــــوخ باهــادیر دویی جان هر بایـــرامـــلان بایــــــرامـــــا ییه جه ئیک دویی جان باغچا میزدا قویی وار سرین - سرین سویی وار بیر دانا یار سئومیشم گوزل حالی- خویی وار عزیزیه م آلما یار ائوده یالقیز قالما یاز ال منیم ، اتک سنین منی گوزدن سالما یار عزیزیه م، گوزوم یار الیم سندن اوزوم یار وعده وئردین گلمه دین قوجاخلادیم دیزیم یار سنین عشقین منه جاندیر بیلیرسن جان اونوتولماز یارادان بویله یارادمیش منه جانان اونوتولماز قلبیمین سولطانی سنسن باشقالار خیدمته گلمیش هامیسین سیلدیم اورکدن آما سولطان اونوتولماز گؤزلریمده اورییمده تکجه سنسن چونکو هئچ واخت او کامان قاش اوخ باخیشلی دلی جیران اونوتولماز او گوزل خاطیره لردی او شیرین سؤزلریمیزدی کئچسه مین ایلده اونون اوستونه هیجران اونوتولماز او حقیقی او یالانسیز اورییمده قاینایان عشق سنی بیلمم آما منده حتی بیر آن اونوتولماز اونوتامام سنی جانا اینان اولماز نئجه کی یار اورییمده آنا یوردوم آذربایجان اونوتولماز بیر قوجاق گول باغلادیم گوز یولدا گالدیم گلمدین عطریوی گاه دردیغیم گوللردن آلدیم گلمه دین سن یوباندین انتظاردان سولو بیر بیر گولریم تئز سولان گوللر کیمی سولدوم سارالدیم گلمدین باغریما باسدیم سازی سنسیز دونن آخشام چاغی آغلاییب بیر ایریلیق آهنگی چالدیم گلمدین هر داملادا سنی آنیرام بیر گون دؤنرسن دئیه هی باخیرام قاییت سئوگیلیم سن سیز چوخ داریخیرام *** *هر یاغیش یاغاندا سنی آنیرام سنین سئوگینله آلوولانیرام سن سیز بیلسن نئجه تنها قالیرام سئوگیلیم سن سیز من چوخ داریخیرام عاشیق ناچار آغلاما پیس گون گئچر آغلاما بو قاپینی باغلایان بیر گون آچار آغلاما ....
یدّی دفعه ایلدیم شمع وصالونده طواف
سنکی گلدون منه یر قالمادی ویرانمده
سنون عشقوندی سالیب چوللره آواره منی
ایندی سلطان بقایم بو فنا مولکونده
گئتمه ای یار منی هیجرینده پریشان ائلم
اولرم من آیریلیقدان منی بی جان ائلمه
سن گئدرسن کوسرم منده بوتون عالمه یار
گر سئویرسن منی ، بو گؤزلری گیریان ائلمه
آیریلیب گئتسن اگر ، بیل سئوینر دوشمانیمیز
نه اولار یالواریرام دوشمانی خندان ائلمه
سنسیزلیک یار باغی بوستانی منه زیندان ائدر
گوزلیم گئتمه منه دونیانی زیندان ائلمه
سئویرم یار ، سنسیز اولماز ، بیلیرم سنده سئویرسن
نه اولار سن بو گوزل سئوگینی هیجران ائلمه
قلبیمین سولطانی تک وارلیغی بیردانه یاریم
آیریلما گئتمه گینن کونلومو سن قان ائلمه
*یاغیش یاغیر پنجره دن باخیرام
دؤلانوردی گئجه لر کوچه ده بیر دیوانه
آغلیوردی دانيشوردی بو سوزی جانانه
بارالها بو سينیق قلبیده ويردیم سنه یر
سن کی گلدون چکیلوب قالمادی بیر بیگانه
شرف مقدمووه نفسیمی قوربان کسدیم
بلی هر بزمیده قوربان کسیلر سلطانه
بیت الاحزاندا تجللا ایلدی جلوه ي نور
نور حوسنوندن ایشیقلاندی سینیق ویرانه
نجه کی باشینه شمعون دولانار پروانه
چیخدیم ايودن او ايوی بذل ايلدیم مهمانه
نه ايویم واردی بو عالمده نه بیر کاشانه
غبطه ایلله بو دیوانیه مین فرزانه.
سن گوزللر گوزلیندن ده گوزل سن گوزلیم
بو گوزللیک ده ، آغیزلاردا مَثَل سن گوزلیم
بو آجی دونیادا سن تکجه شیرین بیر مزه سن
قوی کی من ساده دییم دادلی عسل سن گوزلیم
من گوزل شعرلریمی تکجه سنین عشقه دئدیم
چون کی سن لاییق بو شعر و غزل سن گوزلیم
نییه سن ساچلاریوی مندن آخی گیزله دیسن ؟؟
اولمویا شوخلوق اوچون سنده چچل سن گوزلیم
سنین عشقیندن اوزاق گزمه رم من حتی اگر
او کامان قاشلاریوینان منی دَل سَن گوزلیم
الرم جانیمی قوربان سنه تای نازلی یارا
اگر کی بوسه اوچون بیر قوناق گَل سن گوزلیم
سن گوزللر گوزلیندن ده گوزل سن گوزلیم
بو گوزللیک ده ، آغیزلاردا مَثَل سن گوزلیم
بو آجی دونیادا سن تکجه شیرین بیر مزه سن
قوی کی من ساده دییم دادلی عسل سن گوزلیم
من گوزل شعرلریمی تکجه سنین عشقه دئدیم
چون کی سن لاییق بو شعر و غزل سن گوزلیم
نییه سن ساچلاریوی مندن آخی گیزله دیسن ؟؟
اولمویا شوخلوق اوچون سنده چچل سن گوزلیم
سنین عشقیندن اوزاق گزمه رم من حتی اگر
او کامان قاشلاریوینان منی دَل سَن گوزلیم
الرم جانیمی قوربان سنه تای نازلی یارا
اگر کی بوسه اوچون بیر قوناق گَل سن گوزلیم
دووشان گه زه ر داغلاردا
قوشلار اوچار باغلاردا
من سئویردیم قوش اولام
یار دولانان باغلاردا
من گورموشم فلکین هر اوزونو،
گل سؤیله ییم سنه سؤزون دوزونو،
دار گونونده چکیل دارا آغلاما !
باش اوجا اول ، باش اوجا ائت ائلینی ،
وار دولته چوخ باغلاما بئلینی ،
وطن ، ناموس بیرده آنا دیلینی
قورو ساخلا باشقا وارا آغلاما !
بو دونیا کی ، یوخدور اوندا اعتیبار ،
کوپ لرینده الوان- الوان رنگی وار !
بیری آغدیر بیری توتقون بیر تار !
سنین کی ده اولسا قارا آغلاما !
من دئمیره م طالع یازی یازارمیش
انسان اوغلو چوخ یازیلار پوزارمیش
کریم ، دونیا بیر گؤرمه لی بازارمیش !
یولون دوشسه بو بازارا آغلاما !
آي قيز كيمين قيزي سان؟
آلمادان قيرميزي سان
آتان-آنان بسله ميش
گؤي لرين اولدوزوسان
آچ خورجونو، آل پيچاغي
كس آلماني، وئر يارا
ديليم- ديليم
ديليم-ديليم
آلما دئسم، آلماسان
سن آلمادان قالماسان
آزربايجان قيزی سان
پارلايان اولدوزو سان
عزیزینــــــم دویـــــی جــــان
چــــــوخ باهــادیر دویی جان
هر بایـــرامـــلان بایــــــرامـــــا
ییه جه ئیک دویی جان
باغچا میزدا قویی وار
سرین - سرین سویی وار
بیر دانا یار سئومیشم
گوزل حالی- خویی وار
عزیزیه م آلما یار
ائوده یالقیز قالما یاز
ال منیم ، اتک سنین
منی گوزدن سالما یار
عزیزیه م، گوزوم یار
الیم سندن اوزوم یار
وعده وئردین گلمه دین
قوجاخلادیم دیزیم یار
سنین عشقین منه جاندیر بیلیرسن جان اونوتولماز
یارادان بویله یارادمیش منه جانان اونوتولماز
قلبیمین سولطانی سنسن باشقالار خیدمته گلمیش
هامیسین سیلدیم اورکدن آما سولطان اونوتولماز
گؤزلریمده اورییمده تکجه سنسن چونکو هئچ واخت
او کامان قاش اوخ باخیشلی دلی جیران اونوتولماز
او گوزل خاطیره لردی او شیرین سؤزلریمیزدی
کئچسه مین ایلده اونون اوستونه هیجران اونوتولماز
او حقیقی او یالانسیز اورییمده قاینایان عشق
سنی بیلمم آما منده حتی بیر آن اونوتولماز
اونوتامام سنی جانا اینان اولماز نئجه کی یار
اورییمده آنا یوردوم آذربایجان اونوتولماز
بیر قوجاق گول باغلادیم
گوز یولدا گالدیم گلمدین
عطریوی گاه دردیغیم گوللردن آلدیم گلمه دین
سن یوباندین انتظاردان سولو بیر بیر گولریم
تئز سولان گوللر کیمی سولدوم سارالدیم گلمدین
باغریما باسدیم سازی سنسیز دونن آخشام چاغی
آغلاییب بیر ایریلیق آهنگی چالدیم گلمدین
هر داملادا سنی آنیرام
بیر گون دؤنرسن دئیه هی باخیرام
قاییت سئوگیلیم سن سیز چوخ داریخیرام
***
*هر یاغیش یاغاندا سنی آنیرام
سنین سئوگینله آلوولانیرام
سن سیز بیلسن نئجه تنها قالیرام
سئوگیلیم سن سیز من چوخ داریخیرام
عاشیق ناچار آغلاما
پیس گون گئچر آغلاما
بو قاپینی باغلایان
بیر گون آچار آغلاما
....


text:
امیر مردانی آمئریکا سسی ایله موصاحیبه سی: مئدیامیز گوجلو دئییل
علیرضا قولونجو
24.08.2013
گونئیلی فال، سابیق سیاسی مهبوس و گونئی آذربایجان اؤیرنجی حرکاتی (آزوه) وئب صحیفهسینین رئداکتورو امیر مردانی آمئریکانین سسینه موصاحیبهده ایران آذربایجانی ایله باغلی خبر یایماغین چتینلیکلری، خبر ساحهسینده فعالیت گؤسترن میللی فاللارین اوزلشدیگی باسقیلار و حاضردا آذربایجان وئب صحیفهلرینین خبر یاییمی ساریدان چاتیشمازلیقلاری حاقدا دانیشیب.
امیر مردانینین سؤزلرینه گؤره، گونئی آذربایجاندا باش وئرن حادثهلرله باغلی خبر یایان بیر چوخ میللی فال فعالیتلری اوزوندن تعقیب، هبس و دیگر تضییقلره معروض قالیرلار. او، بو خوسوسدا اؤزو و آزوه آدینا فعالیت گؤسترن دیگر دوستلارینین باشینا گلنلره ایشاره ائدیب.
جناب مردانی دئییر کی، ایران کیمی توتالیتار جمعیتلرده مئدیا ساحهسینده چالیشان مدنی فاللار جدی باسقیلارلا اوزلشیر. “2006-جی ایلین مای آییندا باش وئرن کوتلوی اعتراضلاردا سولدوز، اورمییه، تبریز و خیاو شهرلرینده بیر چوخ میللی فاللیمیز شهید اولدو. آنجاق بیزیم گوجلو مئدیامیز اولمادیغی اوچون او خبرلری دوزگون شکیلده یایا بیلمدیک. ایرانلی قروپلارین مئدیاسی بیزیم خبرلری یایماق یئرینه بویکوت ائتمهیه چالیشدی و بونو قیسمن باجاردی.”
2006-جی ایلین مای آییندا باش وئرن کوتلوی اعتراضلاردا سولدوز، اورمییه، تبریز و خیاو شهرلرینده بیر چوخ میللی فاللیمیز شهید اولدو. آنجاق بیزیم گوجلو مئدیامیز اولمادیغی اوچون او خبرلری دوزگون شکیلده یایا بیلمدیک.
حاضردا ایسوئچده یاشایان فال همچینین آذربایجان وئب صحیفهلری ایله باغلی بعضی چاتیشمازلیقلار حاقیندا فیکیر بیان ائدیب: “گونئی آذربایجاندا مئدیا و خبر یایما فعالیتی هم حرکاتین اؤمرو هم ده بو ساحهده فعالیت گؤسترنلرین یاش و تجروبهسی باخیمیندان چوخ گنجدیر.”
جناب مردانینین فیکرینجه، ایراندا آذربایجان تورکلری، خصوصیلر اونلارین سیاسی مهبوسلاری ایله باغلی خبرلری یایماقدا دقیقلیک و دوغرولوق سرعت مسئلهسیندن داها اؤنملیدیر.
http://www.amerikaninsesi.org/content/article/1735556.html


text:
1. فارسجا دیوانین ترجمهلری
فضولینین فارسجا دیوانین تورکجهمیزه قازاندیرماق، ایللر بویونجا هامیمیزین آرزولاریمیزدان بیری ساییلیردی. فضولیدن سونرا بیر چوخ شاعرلر بو ایشه باشلامیشلار و هر کس اونون بیر و یا بیر نئچه فارس غزلینی تورکجهمیزه چئویرمیشدیر و یا تضمین ائتمیشدیر. بیز، الینیزده اولان مجموعهده میر مهدی سیدزاده، م. سلطاناف، علی آقا واحد، محمد تقی زهتابی (شبسترلی) و م. مبارز طرفیندن ترجمه اولان غزللر آراسیندان جمعی 163 ترجمهنی بیر یئره توپلاییب بورادا نشر ائدیریک.
2. ردیفلی غزللر
حکیم فضولی، فارس شعرینده یئنی بیر سبک و شیوهنین تمل داشینی قویموش بیر انقلابچی شاعر ساییلماقلا برابر، چوخ فاخر و طنطنهلی دیل صاحبیدیر. عین حالدا تئز آنلاشیلان و ساده جمله بیچیملریندن قورولان بیر فورما دا ایشلهدیر. اونون غزللرینده عمومیتله «ردیف» واردیر. هر شاعر، شعرده ردیف سئچه بیلمز. خیالی تصویرلر یارادا بیلن ان گوجلو شاعرلر، غزللرینی ردیف ایله بزهییرلر. فضولینی تعقیب ائدن صائب تبریزینین ده غزللری ردیفلی غزللردیرلر. بو ایکی شاعر، اؤز گوجلولوکلرینی، خیالی تصویرلری و معنانین لفظدن انجذاب ائدیلمهسینی، ردیفلی غزللر یازماق ایله گؤستره بیلمیشلر.
الینیزده اولان ترجمهلرده، ترجمهچیلرده، ترجمهده همین ردیفلری ساخلاماغا چالیشمیشلار. مثال اوچون:
در آینه چو عکسم، بر صورتم نظر کرد،
بر دیدهی ترِ من، او نیز دیده تر کرد.
(دیوان فارسی، غ./168)
مطلعلی غزلین چئویریسینده، مترجم «ائتدی» ردیفینی ساخلامیشدیر:
آئینهده عکسیم اوزومه بیر نظر ائتدی،
احوالیما گؤز یاشی تؤکوب، دیده تر ائتدی.
و یا:
اصل ز جهانگردی ما دیدن یاری است غرض،
زین همه سیر در این دشت، شکاری است غرض.
(دیوان فارسی، غ./226)
ترجمه عالمی گزمهگیمیزدن بیزه یار ایدی غرض،
چمنی سِیر ائلهمکدهنسه، شکار ایدی غرض.
* * *
اصل تنگ آمده به جلوهی آهم فضای چرخ،
خواهد گذشت عاقبت از تنگنای چرخ.
(دیوان فارسی، غ./124)
ترجمه آهیم ائدنده جلوه، اولور دار فضای چرخ،
آخر کئچر، گئدهر سنی، آهیم، سمای چرخ!
برچسبها: ملا محمد فضولی, پژوهشهای استاد دکتر حسین محمدزاده صدیق پیرامون ملا, دکتر صدیق, حسین دوزگون, آذربایجان شاعیرلری, شناختنامه ملا محمد فضولی, فضولی بغدادی, محمد فضولی
ادامه مطلب...


text:
خلخال خاطره لري " شعري از دكتر حسن احمدی گیوی "
« خلخال خاطره لری »
چئخمر كیوی نین گوللی چیچكلی باغی یاددان
یاشیل چمنی آرخی چایی چایلاغی یاددان
آغلار بولودی گویده ، گولش غنچه سی یئرده
مشرقدن اسن سلّمی آخشام چاغی یاددان
البرزون اوزون زنجیره سیندن ساوالان تك
اول قارلی وقارلی عجمی آق داغی یاددان
گوركملی ، سویملی هروون باغی باهاری
دورت بیر یانی نین لاله لری ، زانباغی یاددان
حاجت بولاغی ، كورپی باشی ، نور علی چایی
قازلار كوچه سی ، قئزباخانی ، اونداغی یاددان
گؤی یال ، قوشا داش ، داشلی یاماش ، كورپی بولاغی
رستم داشی ، بهمن دره سی ، خان باغی یاددان
باش داندارالار، تندیرهلر، گؤی بیره وانلار
چشمه ، كوله سر ، دؤز كیوی نین اویناغی یاددان
جنگل یولی ، هریان ساری ، آغ ، قرمزی گل لر
گوی دؤش لری ، باش گوی ده آغاجی ، داغی یاددان
عمرون یازی او الكه ده گئچدی ، نئجه گئتسین
ازنو چمنی ، ازنو باغی ، ازنو داغی یاددان
یاددان نئجه چئخسین ؟ آنا یوردوم دی چئیخانماز
حرمت لی آقامین ، آنامین توپراغی یاددان
شانلی آقامین قامتی ، تقواسی كمالی
قرآن سسی ، ائل قایغو لوغی ، آنّاغی یاددان
مرحوم آنامین ، بوی بوخونی ، حجبی ، صفاسی
باش دا چادرا ، ئوزده اولان یاشماغی یاددان
املیك قوزی ، شیطان چپیش ، آغ توخلی ، كهر دای
كیشنر آتی ، شلّی چاپاغان ، دایلاغی یاددان
جیران كیمی ، گل اوزلی ، آلاگؤزلی گؤزل لر
ئوزده قارا تل ، قول دا گؤزل قولباغی یاددان
گؤركملی جاوان لار، ئوزی نورلی قوجا كیشیلر
مشد آغ دده نین صب لر آذان وئرماغی یاددان
تقوالی ، درین شس لی ، شرف لی ، علمانین
تسبیحی ، عباسی ، قباسی ، باشماغی یاددان
سان گئچمه ده دیر خاطره لر ، خاطره قارشی
قئز قاچما ، كبین كسمه ، چوئوش بایداغی یاددان
ایستكلی همانین آناسین گؤرمهمیش آلماخ
بگ چئخما ، گلین گلمه ، دو آخ قاپماغی یاددان
قلبور كیمی خاطر، الییر گئچمیشی ، صاف لار
گئتمز له ، گئدهر ، جمله سئنخ سالخاغی یاددان
یاددان چئخری یونكی بیلیك لر، ولی چئخماز
اورگشدیگیمز زادلار اوشاخلئق چاغی یاددان
اؤ اؤچی كه اؤلاردی آزاد كهلیگی چؤل ده
تئز گئتدی تفنگی ، دوزاغی ، چاخماغی یاددان
اما اؤزین اؤز نوعینه وقف ایلیهن انسان
ممكن دگیل ایل لر اوزونی چئخماغی یاددان
دوغما وطنیم دیر ، عزیز اؤلكهم منیم ایران
گئتمز داغی ، داشی ، اوجاسی ، آلجاغی یاددان
آذربایجان توپراغی روحیم دی جانیم دی
چئخماز گئجه ، گوندوز اؤ گؤزل توپراغی یاددان
گؤز قئزدیرارام چون ، یوخودا ، تبریزی گؤررم
گئتمز ، بازاری ، ارگی ، گلستان باغی یاددان
آلتی ایله ، آلتی له لیسانس آلدیغیم اؤردا
دانشكدهیه ، مدرسهیه قاچماغی یاددان
سؤز شهریارین ، شوقیله اوّل گونی گؤرماخ
ارژنگایله فرهنگین آتی ، قولچاغی یاددان
هر نه حسنین چئخسا یادین دا چئخا بیلمز
خلخالئمیزین باغی ، چایی ، چایلاغی یاددان


text:
آخشامدیر، ایل؛ اوزاقلیق ایلی، آی: خزان آیی
چینینده بیر گونش آپاریر باغری قان آیی
داغلار باخیر یانیق - یانیق اولدوزلارآغناییر
یولدان چاتیبدیر آل گونشین ایمتحان آیی
بیلمم نئجه یئتیشدی او ایتگین یئره گونش
تاپشیردی توپراقا سارالان ، مهریبان، آیی
یوخ بلکه ده سولار ال ا له وئردی قویلادی
نم هانسی گولده گول کیمی رنگی آتا ن آیی
گوردوم طبیعتین گوجو نو ائیله دیم یقین
گویده ن یئره گتیر مگ اولارمیش گومان ،آیی
یئل اوخشائیر :دایان ،گونشین آرخاسی دایان!!
ماوی گویونده گئج چیخیب آی تئز باتان آیی
ای عیصمتین عوصاره سی ای خلقتین گولو
ای گویلرین ایشیقلی یئری ، پارلایان آیی
خلق ایچره کیم ایشیقلیقا ایستر مثل چکه
باش قالدیرار سمایه وئرر تئز نیشان آیی
بوندان سورا سنین بو نیشان سیز مزارینی
قالدی گله آچیقلایا او جمکران آیی
7/2/89تبریز- شهودی
نوشته شده در سه شنبه هفتم اردیبهشت 1389ساعت 14:26  نویسنده علی شهودی


text:
+|
فرهنگی |
(بیست و هشتم بهمن 1391; 11:54 قبل از ظهر) نویسنده رضا همراز
بحثی در جناس با یادداشتی از استاد غلامرضا طباطبایی مجد
اولدوز سایاراق گوزله میشم هر گئجه یاری
گئج گلمه ده دیر یار ؛ یئنه اولموش گئجه یاری
استاد شهریار
جناس در پهنه ی ادبیات آذربایجانی تاریخی بس دراز و درخشان دارد . شاید علاقمندی ملت آذربایجان به این نوع شعر به ذائقه مشکل پسند آن برمیگردد . هنوز در محاوره ها یا در بعضی از مقالات شاعران و یا سایر نویسندگان ابیاتی از این چنین اشعار را چاشنی شعر یا یادداشت خود می نمایند. بایاتی های ما که سابقه و قدمتی صدها ساله دارند مشحون از جناسهای زیبایی هستند که متاسفانه سراینده آنها نیز بر احدی معلوم نیست و سالهاست که از سینه ای به سینه ی عاشقی حواله می گردد و در حافظه تاریخی ادبیات و تاریخ آذربایجان به یادگار می ماند .
+|
تاریخی |
(بیست و سوم بهمن 1391; 3:8 بعد از ظهر) نویسنده رضا همراز
دوام ائدیر آیریلیق
آیریلیق دردینی چکمه ین بیلمز
ائلدن آیری دوشن گؤزیاشین سیلمز
دئیرلر اینتظار خسته سی اؤلمز
آیریلیق آیریلیق آمان آیریلیق
هر بیر درد دن اولار یامان آیریلیق
... درمان سیز بیر درد دیر اینان آیریلیق
1- بهروز سردار ملی
سون گونلر تاسف له تبریزده ایکی ایتگییه شاهید اولموشوق . میللت وریندن "میللی سردار" لقبین کسب ائدن ستارخانین نوه سی بهروز سردار ملی بیر نئچه گون بوندان اول اوزون بیر خسته لیک سوردوکدن سونرا ؛ دوغولدوغو شهرده دونیاسین دگیشمیشدیر . او ستارخانین اوغلو یدالله خانین اوغلو ایدی کی 1324 ینجی ایل تبریزده دونیایا گلیب ائله چوخ سئودییی تبریزده ده تورپاغا گئتمیشدیر . رحمتلی بهروز سردار ملی بویوک آتاسینین آدین دیری ساخلاماقدا یاخشی رولو اولموشدور . تانری دان ستارخانین بو یادیگارینا بول – بول رحمت لر دیله ییریک .
2- فاطمه قنادی ( وارتوش )
بویوک هنرمند رحمتلی فاطمه خانیم قنادی " وارتوش" دونیا شهرتلی موزسین اوستاد علی سلیمی نین حایات یولداشی دا نئچه گون بوندان اول تبریزده دونیاسین دگیشمیشدیر . او رحمتلی 1920 ینجی تفلیس شهرینده آقا مهدی قنادی عائله سینده دونیایا گلمیشدیر . اونون آتاسی شبسترلی بیریسی ایدی کی ایش آردی جا تفلیس شهرینه گئتمیشدیر . اورادا حالوا بیشیرمک له گون گئچیریرمیش . نهایت او هامان شهرده بیر ائرمنی ایله حایات قورور. همین ائولنمه یین ثمره لرینین بیریسی ده ائله فاطمه خانیم قنادی اولور . اونون عائله سی ایکینجی بین الملل ساواشیندن اونجه ایرانا قایدیب ؛ تهراندا اوتوراق ائدیرلر . فاطمه خانیم قنادی سونرالار موسیقی کیلاسلاریندا اوستاد علی سلیمی ایله تانیش اولوب ؛ یئنی حایات قورورلار . بو هنرمند ار- آروادین دا یاشایش مئیوه لری یاشار ایله سئویل آدلانیرلار . فاطمه خانیم بیرینجی دونه آیریلیق ماهنی سین اوز گوزل سسی ایله اوخویوب ؛ بیر داها آذربایجانین زنگین موسیقی سین دیله دیشه سالیر . سونرالار بو گوزل تشبث دوام تاپیر . البیته بو بویوک هنرمند گویا عومرونون سون آیلارین آلزایمیز خسته لیی ایله آل بایاخا اولوب اونا گوره ده بیر سیرا ماجرالا اوز اوزه گلیر . یازیق لار اولسون کی فاطمه خانیم قنادی 93 ایل آجیلی – شیرین لی عومور سوردوکده تبریزین وادی رحمت قبرستانینین هنرمندلر بویومونده چوخ سئودیی حایات یولداشی اوستاد سلیمی نین کناریندا تورپاغا گئدیر . روحو شا اولسون .


text:
شنبه چهاردهم اردیبهشت 1392
بولداجی گزی،تورک دادلیسی
بولداجی گزی،تورک دادلیسی(شیرینی)
بولداجی؛چهارمحال بختیارینین شهرلریندن بیریسیدیر.بولداجی شهری،گونئی باتیسیندان شهرکوردا و دوغودان آغ بولاق کندینه و قوزئی وگونئیدن، زاگروس زنجیرلی داغلارا یئتیشیر.بولداجینین نفوسو، سون باش ساییدا ، 19850کیشی ایدیر.بولداجیدن،ایالت مرکزینه-شهرکورد-65کیلومئتیر یئر یولودور.
بولداجی(بول+داشی=بولداشی،بولداجی) شهرینین، دانیشیلان دیلی،تورکجه دیر؛بولداجی اهالی لری، قشقایی ائلینه باغلی دیرلار.بولداجینین، ان آدلیم سوغاتی،گز دیر؛گز بیر شیرین ویئملی دادلیدیر.
گز، انگبین(بال و یا شیکر) یومورتاآغی، پوسته ایچی و..قاتقیسیندان بیشیریرلر.
گزین،دوغرو قاتقیسیندا،شکر و بال یئرینه،زاگروس داغلاریندا بئجهرن،تاماریکس (بیلیمسلآدی) آغاجیندان اله گلن چیخاریشدان(انگبین) ایستفاده اولونور.بولداجی گزی،ایران اؤلکهسینین ان آدلیم گزی ساییلیر.


text:
محرم آیی نین عزادارلیق مراسیم لرینه پروفسور حسین محمدزاده صدیقین بو گئجه عاشورا گئجه سی شعرینی سیزه نیسگیل ائدیرهم.
عاشورا گئجهلری تبریزده شمع پایلاما مراسیمی مناسیبتیله
«گولو - گولزار رسالت بو گئجه،
شیمردن ایستهدی مهلت بو گئجه!»
http://duzgun.blogfa.com/post/211
اذانین آخدی صداسی جانیما،
بو گئجه ایستهمه حاشا ائلیهم.
گئدیرم آی باجی قیرخ بیر مسجیده.
آنامین نذرینی برپا ائلیهم.
باش وئریبدیر نه قیامت بو گئجه!
(شکیل: تبریزین محرم موزه سی)
قوی گئدیم بیرده قیزیللی مسجیده،
ساوموشام سورخابی، سئیتمزهنی من.
مقبره مسجیدینین آغزیندا،
آغلاماق باسدی باجی، لاپ بیردن!
گلدی اخلاص ایله حالت بو گئجه.
کربلانین کیتابین، قان ایچره،
آچدی نورانی بابام قارشیمدا،
قاینادی منده ده مظلوم داماریم،
نه هوالار وار ایمیش باشیمدا؟
بورودو جانیمی غئیرت بو گئجه!
داییمین زنجیرینین دویدو سسین،
قارا کؤینکلی گلیب قارشیلادی.
منی اؤز اصلیمه قایتار، باجی جان!
دئینه: «دوزگوندو بونون اصل آدی!»
قلبیمی ائیله ضمانت بو گئجه.
تبریز یوللاریندا - ص 12 - عاشورا گئجهسی 1368.
برچسبها: حسین محمدزاده صدیق, اشعار پروفسور حسین محمدزاده صدیق درباره امام حسین, عاشورا گئجه سی, مداحی ترکی برای امام حسین و محرم, عشق و علاقه حسین محمدزاده صدیق به امام حسین


text:
Aşıq ədəbiyatında dodaq dəyməz şeirlər, keçmişdə geniş yer tuturdu. Bu şeir növündə çalışılır dodaqlar bir-birimə dəyməsin və dodaq dəyməyən kələmələr və hərflər gətirilsin. Çeşidli ölçülərdə yazılan dodaq dəyməzlər təəsüf lə indilikdə Aşıqlar və Şairlər tərəfindən çox az və nadir hallarda deyilir.
آشیق ادبیاتیندا، دوداق دگمز شعرلر، کئچمیشده گئنیش یئر توتوردو. بو شعر نؤعونده چالیشیلیر دوداقلار بیر بیرینه دگمه سین و دوداق دگمه ین کلمه لر و حرفلر گتیریلسین.
اؤرنگی:
دوداق دگمز: آشیق - آ
دوداق دگر:باغ- ب
چئشیدلی اؤلچولرده یازیلان دوداق دگمزلر ، تأسفله ایندیلیکده شاعرلر و آشیقلار طرفیندن چوخ آز قارشیلانیر و نادر حاللاردا دئییلیر و آشیقلارین چوخو کئچمیشده یازیلان شعرلردن استفاده ائدیرلر. کئچمیشده هر آشیق بیر آیری آشیق ایله دئییشنده، چالیشاردی، دوداق دگمز شعرلر ایله، رقیبینی باغلایا. آذربایجان آشیق ادبیاتیندا، گئنیش یئر توتان دوداق دگمز، ایندی تضعیف اولونموش حالدادیر. آذربایجانین عکسینه تورکیه آشیقلاری هله ده، دئییشمه لرینده، دوداق دگمز شعرلردن استفاده ائدیرلر و بو باخیمدان بیزلردن ایره لی دیلر. ائله بونا گؤره من بو بؤلومده ده گوجومو سینامیشام، اومودوم وار بگنه سیز و انتقادلارینیزی آچیق اولاراق، سؤیله یه سینیز. من بو شعری یازدیغیم گون انتظاریم یوخ ایدی، اورمودا آشیقلار طرفیندن بو قدر ایستی و سیجاق قارشیلانا. اورمو آشیقلاریندان اولان آشیق عیوض عیوضی بیرینجی نفر اولدو، کی بو شعری مجلسلرینده اوخودو. بورادان عزیز آشیغیمیزا اؤز تشکورومو بیلدیریرم.
ائل آشیغی
ائل آشیغی ائللرینده گزگیلن
شان شهرتلی آغیر ائللر سنین دیر
دیلین دؤنسون شنلیکلرین اوستونه
ساز قوینوندا اینجه تئللر سنین دیر
*************
شادلیغی یای اؤلکه لره ائللره
سونا گتیر چایلار ایله گؤللره
احسن اولسون او یارادان اللره
شن ائللرده، شیرین دیللر سنین دیر
*************
سازینی چال قوی ائللرین شاد اولسون
غصه- کدر یورد ایچینده یاد اولسون
قوی هر آهین آتش اولسون اود اولسون
سدلر ییخان گوجلو سئللر سنین دیر
*************
داغلارا چیخ یئندیر اوجا داغلاری
قوی داغیلسین ائلین اسکی داغلاری
او داغلاردا چیچک آچان چاغلاری
یاز گتیرن گوللو اللر سنین دیر
برچسبها: دوداق دگمز, میسکین احمد, آشیق ادبیاتی, ائل آشیغی, تورکیه آشیقلاری
آشیق شعری نمونهلریندن بیری ده جیغالی تجنیسدیر. کئچمیش آشیقلاریمیز، بو شعر نمونهسینده چوخ گوجلو اثرلر یارادیبلار. آما تأسفلر اولسون ایندیلیکده شاعرلریمیز و آشیقلاریمیز کئچمیشلره تای داها بو شعر نؤعو ایله اوغراشمیرلار و گئتدیکجه یاددان چیخماقدادیر. بو شعر نؤعو یاددان چیخماسین دئیه من نئچه جیغالی تجنیس شعری یازمیشام. بیرینی سیز عزیز دوستلاریما سونورام اومودوم وار خوشونوزا گله. انتقاد و یا بیر سورونوز اولورسا سئوینرم خاطرلاداسینیز. رسم بودور جیغالی تجنیسده گلن قافیهلری آچیقلارلار. آما من هله لیک آچیقلاماییرام. سوندا بونو دئمه لی یم جیغالی تجنیس آدی ایله، آشیق هاواسیدا موجوددور.
سریندی
مجنون اولوب داغی-داشی گزه نین
بیلمه لی دی، درد و بلا سریندی
آشیق دئیه ر سریندی
داغلار سویو سریندی
داردا قالان چاره سیز
مولاسینا سریندی
گولون عؤمرو باخمایین کی چوخ آزدیر
گولستاندا ناز و عشوه سریندی
*************
دوعا اوچون قنوت ائدیب بوداقلار
دردیم دئدیم، باخ گؤر نئجه بوداغلار
آشیق دئیه ر بوداغلار
بو یارالار بو داغلار
مجنون تکین چؤلده یم
مسکنیم دیر بوداغلار
آهیم اوددور، اریده جک بوداقلار
آما کؤنلوم صبیرلی دی، سریندی
*************
محشر اولدو، صوراسرافیل چالیندی
حساب گلدی عمللریم چالیندی
آشیق دئیه ر چالیندی
حاق قاپیسی چالیندی
ایللر گلیب اؤتوشدو
عؤمور باغیم چالیندی
میسکین احمد مولا درین چال ایندی
مولا گلر، آچ دردینی سرایندی
Aşıq şeiri nümünələrindən biridə cığalı təcnisdir. Keçmiş Aşıqlarımız, bu şer nümünəsində çox güclü əsərlər yaradıblar. Ama təəsüflər olsun indilikdə şairlərimiz və aşıqlarımız keçmişlərə tay daha bu şeir növü ilə uğraşmayırlar və getdikcə yaddan çıxmaqdadır........
Sərindi
Məcnun olub dağı-daşı gəzənin
Bilməlidir, dərd-ü bəla sərindi
Aşıq deyər sərindi
Dağlar suyu sərindi
Darda qalan çarəsiz
Mövlasına sərindi
Gülün ömrü baxmayın ki çpx azdır
Gülüstanda naz-ü işvə sərindi
***************
Dua üçün qunut edib budaqlar
Dərdim dedim, bax gör necə budaağlar
Aşıq deyər bu dağlar
Bu yaralar bu dağlar
Məcnun təkin çöldəyəm
Məskənimdir bu dağlar
Ahım oddur əridəcək budaqlar
Amma könlüm səbirlidi sərindi
*****************
Məhşər oldu sur əsrafil çalındı
Hesab gəldi əməllərim çalındı
Aşıq deyər çalındı
Haqq qapısı çalındı
İllər gəlib ötüşdü
Ömür bağım çalındı
Miskin Əhməd mövla dərin çal indi
Mövla gələr aç dərdini sər indi
برچسبها: جیغالی تجنیس, آشیق شعری, سریندی, میسکین احمد, آشیق


text:
محمد علی اوجاقی نیارق(بولتن ائل بیلیمی -ویژه نمین )
خالقیمیزین چوخ عصیرلیک شیفاهی ادبیاتینین مهم بیر حیصهسینی ده لایلالار یاخود بئشیک نغمهلری تشکیل ائدیر. لایلای آنالارین ایستک و آرزولارینی عکس ائتدیرن بایاتی وزنینده شعرلردیر. آنالار کؤرپه اوشاقلاری بئشیگه قویوب حزین و یوخلادان هاوا ایله لایلای چالارلار.
آشاغیدا ویلکج ماحالیندا خصوصیله ده نیارا (نیارق) کندینده یایغین اولان لایلالارین نئچهسینی خدمتیزه تقدیم ائدیریک.
لایلای چاللام اوجادان
سسیم چیخمیر باجادان
آللاه سنی ساخلاسین
چیچکدن قیزیلجادان
:: برچسبها:
شهرستان نمین,
ائل بیلیمی,
لایلالاربئشیک نغمه لری,
محمد علی اوجاقی نیارق
اصلان زاهدی شاعری است که گوشه ای از ادبیات شفاهی موطن اش آذربایجان را می سراید . شعر او ترانه است و ترانه او شعر و شعر او صدای مغنی های ایل «اوزنها» (عاشیقها)است و او خود اوزانی است برجسته . او مثل شعرهایش ساده و بی آلایش است و هیچ گاه سعی نمی کند که با پیچیدگی و ابهام در شعر ،خویش را خیلی شاعر نشان دهد . او مرثیه گوی دل خویش است . شاعر ایل خویش ،وطن خویش و ملت خویش . او انگار داغ هزاران ساله دارد و درد پدران و مادران ایل خویش را فریاد می زند راستی مگر غیر از این است که ادبیات شفاهی اذربایجانی ها غنی تر از ادبیات مکتوب آنهاست
ایشان به امید خدا کتاب 4 خود را به چاپ رساند کتاب جالادیم گونو.گونه - و کتاب غریب ائلده -...
به لطف خدا هفته پیش کتاب گیزلنمه عشق اودونو ازاصلان زاهدی پیله رود انتشار یافت .
:: برچسبها:
شهرستان نمین,
پیله چای,
گیزلمه عشق اودونو
محمد موسا زاده(بولتن ائل بیلیمی -ویژه نمین )
آذربایجان خالقینین، موختلیف مراسیملری و همین مراسیمه باغلی بیر سیرا اینانجلاری وار، بونلارین ان گؤزلی، توی و شینلیک دبلریدی. گرچی بو مراسیملر، بوتون شهر و کندلرده آشاغی-یوخاری عینی سویهده توتولور، آنجاق کندلریمیزده داها آرتیق اؤز اصالتین ساخلامیشدیر. بونلار کئچهجکده اولدوغو کیمی یئرینه یئتیریلیر.
نمینه باغلی اولان اورنج کندینین توی مراسیمنده بیر قندسیندیرما گئجهسی وار، بو قند سیندیرما گئجهسی و اونون دالیسینجا دا سیندیریلان کله قندلرین باشینی قیز-اوغلانین باشینا اوغماقدا بیر پارا معنالی و درین حکمتلر وار. آشاغیدا همین مراسیم و حکمتلردن دانیشیلاجاق.
:: برچسبها:
شهرستان نمین,
ائل بیلیمی,
قند سیندیرما
محبت فروغی-حور- نمین(بولتن ائل بیلیمی -ویژه نمین)
بو ایلین ایلک گونونده (1/1/1390) منصوره تمهیدی آذربایجانین مبارز و دؤزوملو قادینلاریندان بیری حیاتین دَییشدی . منصوره نمین بؤلگهسینین حور کندینده دونیایه گلمیش و ایکینجی بینالخالق محاربهسینده ایللر بویو اؤز حیات یولداشیلا بیرگه متجاوزلر قاباغیندا مبارزیه ال آتمیش و نهایت اوز وطنیندن سورگون اولموشدور. او وطن یولوندا چوخ مصیبتلر چکمهسینه رغما هئچ واقت یورولمامیشدی.
او کئچیردیگی قارا گونلریندن بئله دانیشیردی:
" دشمن حیات یولداشیمی اردبیلده دوستاغا سالمیش و منی اونون گؤروشوندن محروم ائتمیشدی. بؤیوک قیزیم "لاله" آغیر مریضچیلیگه دوچار اولموشدو. اجنبی دشمن اونو کنددن چیخاریب، اردبیل شهرینده حکیمه آپارماغا قویموردو. گئجهنین قارانلیغیندا لالهم جان وئریردی، آما منیم آغلاماغا؛ قونشولاری بئله چاغیرماغا حقیم یوخو ایدی. حتی چیراق یاندیریب، ایشیغیندا اَیلشمگه بئله حقیم یوخ ایدی .
بو حالدا قیزیم لاله جان وئردی و قارانلیقدا دوشمن سربازلاری مشاییعتینده کند قبرستانلیغین آشاغی باشیندا بیر چالا قازیب، لالهمی غسلسیز؛ کفنسیز باسدیردیم. اوندان سونرا سورگونه سورولدوم و ایللر بویو وطنیمدن دیدیرگین دوشدوم؛ قاییدیب گلنده نه قدر آختاردیم لالهمین نم-نیشانسیز قالان مزارینی تاپا بیلمهدیم. بو حسرت ابدیلیک اورگیمده قالدی."
بو اورگی یانیق آنانین دیلیندن بیر بایاتی قالیب کی اونو اوخویاندا گؤزیاشلاری دورمادان یاناغیندان آخاردی :
"ساوالان لالاسیز اولماز
یوللاری چالاسیز اولماز
بو یولا قیچ قویانین
باشی بلاسیز اولماز "
:: برچسبها:
شهرستان نمین,
ائل بیلیمی,
حور,
ساوالان لالاسیز اولماز
سولمازپورنعمت (بولتن ائل بیلیمی -ویژه نمین )
خالقلارین فولکولور تاریخی ایلک انسان مسکنلرینین میدانا قویولماسینا گئدیب چاتیر، چونکی هر خالقین یاشاییش طرزلری اونون فولکولوروندا اوز عکسینی تاپیر و اگر دئسک بیر ائلین تاریخینی بیلمک اوچون ایلک نؤوبه ده گرک اونون فولکولورونا مراجعت ائدک، هئچ ده یئرسیز دانیشمامیشیق.
باشی همیشه اوجا اولان خالقیمیز دونیانین ان زنگین و رنگین فولکولور ثروتلریندن بیرینه مالیکدیر. بو منیم سؤزوم دئییل بؤیوک اوستادلار دا بونو دئییرلر. اوستاد شهریار بو باره ده دئدیگی سؤز هشده تصادفی دئییلدیر:
"تورکون مثلی، فولکولورو دونیادا تکدیر. "
فرهنگ و مدنیت آدینی اؤزویله داشییان و تاریخی مین ایللر یاخاسیندان قوپان نمین ماحالینین فولکولورو دا آذربایجانین هر بیر یئرینین فولکولورو کیمی چوخ غنی و زنگین اولماسی هامییا آیدیندیر.
توی و یاس مراسیملریندن توتدو، آتالارسؤزو، ناغیللار، بایاتیلار، . . . . آلقیشلارا قدر هله قارغیشلاری دئمیرم.
کئچمیشدن یادیگار قالان بئله قیمتلی و دَیرلی ثروتی و روحوموزا آخان آغیز ادبیاتین گلن نسیللره چاتدیرماق میللی و ظیفهمیز و اؤدهمهلی بورجوموزدور.
بورادا بو معنوی وارلیقدان دامجی قدر اولموش اولسادا منطقهنین قلم صاحیبلرینین امگی و کومگی ایله نمونهلر حاضیرلاییب سیز حؤرمتلی اوخوجولارا تقدیم ائدیریک.
معنوی یاردیملارینیزی بیزدن اسیرگهمهیین عزیزلر.
ساغ قالین
:: برچسبها:
شهرستان نمین,
نمین,
باش یازی,
فولکولور تاریخی


text:
آی دوْلانار، ايل دوْلانار سني اونودا بيلمه رم كؤنول يانار، جان اوْدلانار سني اونودا بيلمه رم . ياز اوزوله، پاييز كئچه ايستر گوندوز، ايستر گئجه نئجه گؤزل گليب كئچه سني اونودا بيلمه رم . سؤزون ساخلادي سؤزومو گؤزون اوْولادي گؤزومو اونوتمايينجا اؤزومو سني اونودا بيلمه رم .
آی دوْلانار، ايل دوْلانار
سني اونودا بيلمه رم
كؤنول يانار، جان اوْدلانار
سني اونودا بيلمه رم .
ياز اوزوله، پاييز كئچه
ايستر گوندوز، ايستر گئجه
نئجه گؤزل گليب كئچه
سني اونودا بيلمه رم .
سؤزون ساخلادي سؤزومو
گؤزون اوْولادي گؤزومو
اونوتمايينجا اؤزومو
سني اونودا بيلمه رم .